sagorsarker/bangla-wikipedia huggingface dataset:
স্কট স্টাইরিস

স্কট বার্নার্ডো স্টাইরিস (জন্ম: ১০ জুলাই, ১৯৭৫) অস্ট্রেলীয় বংশোদ্ভূত সাবেক নিউজিল্যান্ডীয় ক্রিকেটার। নিউজিল্যান্ড ক্রিকেট দলের পক্ষে আন্তর্জাতিক ক্রিকেটে অংশগ্রহণ করেছেন।
দলে তিনি মূলতঃ অল-রাউন্ডার হিসেবে ছিলেন। মাঝারি সারির আক্রমণাত্মক ডানহাতে ব্যাটিংয়ের পাশাপাশি ডানহাতে মিডিয়াম পেসে সিদ্ধহস্তের অধিকারী ছিলেন "বিলি রে" ডাকনামে পরিচিতি স্কট স্টাইরিস। ঘরোয়া ক্রিকেটে অকল্যান্ড ও নর্দার্ন ডিস্ট্রিক্টস দলে প্রতিনিধিত্ব করেছেন তিনি।
ফেয়ারফিল্ড ইন্টারমিডিয়েট ও হ্যামিল্টন বয়েজ হাই স্কুলের প্রাক্তন ছাত্র স্টাইরিস ১৯৯৪-৯৫ মৌসুমে অকল্যান্ড ও নর্দার্ন ডিস্ট্রিক্টস দলে খেলেছেন। এছাড়াও, হ্যামিল্টন দলের পক্ষে হক কাপে প্রতিনিধিত্ব করেন। ২০০৮ সালের ইন্ডিয়ান প্রিমিয়ার লিগে ডেকান চার্জার্সের পক্ষে চুক্তিবদ্ধ হন। ২০ ফেব্রুয়ারি, ২০০৮ তারিখে খেলোয়াড়দের নিলামে তার মূল্যমান $১৭৫,০০০ মার্কিন ডলার নির্ধারিত হয়। এরপর ২০১১ সালে চেন্নাই সুপার কিংস কর্তৃপক্ষ তাকে ২০০,০০০ মার্কিন ডলারের বিনিময়ে চুক্তিবদ্ধ হয়।
১৯৯৯-২০০০ মৌসুমে ভারত সফরে তার একদিনের আন্তর্জাতিকে অভিষেক ঘটে। রাজকোটে ভারত দলের বিপক্ষে অনুষ্ঠিত ঐ খেলায় তিনি শচীন তেন্ডুলকরের উইকেটসহ ৩-উইকেট দখল করেন। প্রথম টেস্ট খেলার জন্য তাকে ২০০২ সালের মাঝামাঝি সময় পর্যন্ত অপেক্ষা করতে হয়। গ্রেনাডায় ওয়েস্ট ইন্ডিজের বিপক্ষে তার টেস্ট অভিষেক ঘটে। আট নম্বরে ব্যাটিং করে তিনি ১০৭ রান সংগ্রহ করেন। এরপর বোলিংয়ে ৮৮ রানে ২ উইকেট পান। তার প্রথম উইকেট ছিল ব্রায়ান লারা'র। দ্বিতীয় ইনিংসেও তিনি অপরাজিত ৬৯ রান তোলেন। ঐ টেস্টে ক্রিস গেইলের দ্বি-শতকের জন্য তিনি ম্যান অব দ্য ম্যাচের সম্মাননা থেকে বঞ্চিত হন। কিন্তু এর দুইমাস পূর্বেই করাচিতে তার টেস্ট অভিষেকের কথা ছিল। কিন্তু হোটেলে অবস্থানকারী নিউজিল্যান্ড দলের সামনে বোমা বিস্ফোরণ ঘটলে তিনি এ সুযোগ থেকে বঞ্চিত হন।
সেন্ট লুসিয়া'য় অনুষ্ঠিত ২০০৭ সালের ক্রিকেট বিশ্বকাপে তার অপরাজিত ৮৭ রানের সুবাদে ইংল্যান্ডের বিপক্ষে জয় পায় তার দল। খেলায় তিনি ম্যান অব দ্য ম্যাচের পুরস্কার লাভ করেন। তার ব্যাটিংয়ের ধরন দেখে সাবেক ইংরেজ অধিনায়ক নাসের হুসাইন তাকে লড়াকু সৈনিক হিসেবে চিহ্নিত করেন। কেনিয়ার বিপক্ষেও তিনি অপরাজিত ৮০ রান করেন। সুপার এইট পর্বেও তিনি শ্রীলঙ্কার বিপক্ষে অপরাজিত ছিলেন ১১১ রান করে। তার এ সেঞ্চুরিটি ১৫২ বলে আসে। ২০০৩ সালের বিশ্বকাপেও তিনি আরও একটি সেঞ্চুরি করেছিলেন।
গোলাম হোসেন সেলিম

গোলাম হোসেন সলিম ছিলেন একজন ইতিহাসবিদ। তিনি বাংলায় বসতি স্থাপন করেন এবং ইস্ট ইন্ডিয়া কোম্পানির একজন পোস্টমাস্টার হিসেবে নিযুক্ত হন। কোম্পানির বাণিজ্যিক রেসিডেন্ট জর্জ উডনির অধীনে তিনি কাজ করেছেন। উডনির অনুরোধে তিনি বাংলার ইতিহাস বিষয়ক "রিয়াজুস সালাতিন" নামক গ্রন্থ রচনা করেছেন। ১৭৮৭-৮৮ সালে এর রচনা সমাপ্ত হয়। গোলাম হোসেন সলিম ১৮১৭-১৮ সালে মৃত্যুবরণ করেন।
১৯৩৭-৪০-এর হিন্দি বিরোধী আন্দোলন

১৯৩৭ থেকে ১৯৪০-এর মধ্যে ব্রিটিশ শাসনাধীন মাদ্রাজ প্রদেশে যে ধারাবাহিক প্রতিবাদ সংগঠিত হয়েছিল তাকেই ১৯৩৭-৪০-এর হিন্দি বিরোধী আন্দোলন বলা হয়। ১৯৩৭ সালে সি. রাজাগোপালাচারীর নেতৃত্বে ভারতীয় জাতীয় কংগ্রেস সরকার প্রাদেশিক স্কুলগুলিতে হিন্দি ভাষা শিক্ষাদান বাধ্যতামূলক করে। ই. ভি. রামস্বামী (পেরিয়ার) এবং প্রধান বিরোধী দল জাস্টিস পার্টি (পরবর্তীকালে দ্রাবিড় কাজাঘাম) তৎক্ষণাৎ এই পদক্ষেপের বিরোধিতা করেন। তিন বছর ধরে চলা এই বহুমুখী আন্দোলনের হাতিয়ার ছিল অনশন, সম্মেলন, মিছিল, ঘেরাও এবং বিভিন্ন প্রতিবাদ কর্মসুচী। সরকার কঠোর হস্তে আন্দোলন দমন করার চেষ্টা করলে দুজন প্রতিবাদকারী মারা যান এবং বহু নারী ও শিশুসহ ১১৯৮ জন গ্রেফতার হন। ১৯৩৯-এ কংগ্রেস সরকারের পদত্যাগের পর ফেব্রুয়ারি ১৯৪০-এ মাদ্রাজের ব্রিটিশ গভর্নর লর্ড আরস্কেনের নির্দেশে বাধ্যতামূলক হিন্দিশিক্ষা প্রত্যাহার করা হয়।
বিষাদ-সিন্ধু

বিষাদ-সিন্ধু হল মীর মশাররফ হোসেন রচিত একটি মহাকাব্যিক উপন্যাস। বাংলা সাহিত্যের জনপ্রিয় ও প্রাচীনতম উপন্যাসগুলোর মধ্যে এটি অন্যতম। হিজরি ৬১ সালে সংঘটিত কারবালার যুদ্ধ ও এর পূর্বাপর ঘটনাবলী এই উপন্যাসের মূল উপজীব্য বিষয়। এটি যথাক্রমে ১৮৮৫, ১৮৮৭ ও ১৮৯১ সালে তিন ভাগে প্রকাশিত হয়; পরবর্তীতে সেগুলি একখন্ডে মুদ্রিত হয় ১৮৯১সালে।
বিষাদ-সিন্ধুর মূল বিষয়বস্তু হচ্ছে- মুহাম্মাদ (সা.)-এর প্রিয় দৌহিত্র ইমাম হোসেনের মৃত্যুর জন্য দায়ী ঘটনাসমূহ। অবশ্য ইমাম হোসেনের মৃত্যুর ফলে যে সকল ঘটনা ঘটেছিল তারও বর্ণনা রয়েছে এ গ্রন্থে। বিষাদ-সিন্ধু উপন্যাসের প্রধান চরিত্রগুলির সন্ধান ইতিহাসে পাওয়া যায়, কিন্তু কোনো কোনো অপ্রধান চরিত্রের উল্লেখ বা সন্ধান ঐতিহাসিক কোনো গ্রন্থে পাওয়া যায় না। কিন্তু গবেষকের সিদ্ধান্ত- ‘যেহেতু ইতিহাসের ওপর ভিত্তি করেই এই গ্রন্থ রচিত হয়েছে, সুতরাং এটিকে ঐতিহাসিক উপন্যাস বলা যায়।’ এতে একই সঙ্গে উপন্যাসের চরিত্রচিত্রণ, মানবজীবনের দুঃখ-যন্ত্রণা, হিংসা-বিদ্বেষ ইত্যাদি যেমন চিত্রিত হয়েছে তেমনি ইতিহাসের পটভূমিকায় সিংহাসন নিয়ে দ্বন্দ্ব, সংগ্রাম, রক্তপাত, হত্যাকাণ্ড ইত্যাদি বর্ণিত হয়েছে। ঐতিহাসিক উপন্যাস হলেও ইতিহাসের দিক থেকে এতে উল্লেখিত সকল ঘটনা নির্ভরযোগ্য নয়। 
এটি কাব্যিক শৈলীতে রচিত এবং এতে অনেক নাটকীয় পর্ব রয়েছে। এসময় বাংলা উপন্যাস লেখার চল খুব বেশি ছিল না। মীর মশাররফ হোসেনসহ অন্যান্য লেখকরা এসময় বাংলা উপন্যাসের ধারা সৃষ্টি করছিলেন। তৎকালীন রীতি অনুযায়ী এই উপন্যাস সাধু ভাষায় লেখা হয়েছে। অনেক বাঙালি মুসলিম এই বইকে ধর্মীয় জ্ঞানে শ্রদ্ধা করে থাকেন, বিশেষত প্রত্যন্ত অঞ্চলে।
পানির রং

অল্প পরিমাণ পানি বা জল বর্ণহীন মনে হতে পারে কিন্তু পুরুত্ব বৃদ্ধির সাথে সাথে পানির গাঢ় নীল বর্ণ বৃদ্ধি পেতে থাকে। পানির নীল রং একটি স্বকীয় বৈশিষ্ট্য যা সাদা আলোর নির্দিষ্ট শোষণ এবং বিক্ষেপণের মাধ্যমে সৃষ্টি হয়। পানিতে দ্রবীভূত নানারকম অবিশুদ্ধ উপাদানের কারণে পানির রঙের ভিন্নতা দেখা যেতে পারে।
উভয় মুখই স্বচ্ছ এমন একটি লম্বা পাইপের ভিতর একটি সাদা আলোক উৎস বিশুদ্ধ পানির ভিতর দিয়ে প্রবেশ করালে পানির অন্তর্নিহিত রং প্রদর্শিত হবে।
দৃশ্যমান বর্ণালীতে শোষণগুলি সাধারণত পদার্থের বৈদ্যুতিন শক্তির অবস্থার উত্তেজনার জন্য দায়ী করা হয়। জল হল একটি সাধারণ তিন-পরমাণুর অণু, H2O এবং এর সমস্ত ইলেকট্রনিক শোষণ ইলেক্ট্রোম্যাগনেটিক বর্ণালীর অতিবেগুনী অঞ্চলে ঘটে এবং তাই বর্ণালীর দৃশ্যমান অঞ্চলে জলের রঙের জন্য দায়ী নয়৷ জলের অণুতে কম্পনের তিনটি মৌলিক মোড রয়েছে। পানির বায়বীয় অবস্থায় O-H বন্ধনের দুটি প্রসারিত কম্পন v₁ = 3650 cm¹ এবং V3 = 3755 cm ¹ এ ঘটে। এই কম্পনের কারণে শোষণ বর্ণালীর অবলোহিত অঞ্চলে ঘটে। দৃশ্যমান বর্ণালীতে শোষণ প্রধানত হারমোনিক V1 + 3V3 = 14,318 সেমি 1 এর কারণে হয়, যা 698 এনএম তরঙ্গদৈর্ঘ্যের সমতুল্য। 20 °C এ তরল অবস্থায় এই কম্পনগুলি হাইড্রোজেন বন্ধনের কারণে লাল-স্থানান্তরিত হয়, যার ফলে 740 এনএম-এ লাল শোষণ হয়, অন্যান্য হারমোনিক্স যেমন V1+V2 + 3V3 660 এনএম-এ লাল শোষণ দেয়। ভারী জলের (D20) শোষণ বক্ররেখা একই রকমের, কিন্তু বর্ণালীর ইনফ্রারেড প্রান্তের দিকে আরও স্থানান্তরিত হয়, কারণ কম্পনজনিত রূপান্তরের শক্তি কম থাকে। এই কারণে, ভারী জলের শোষণ বক্ররেখা (D20) একই আকৃতির, কিন্তু স্পেকট্রামের ইনফ্রারেড প্রান্তের দিকে আরও স্থানান্তরিত হয়, কারণ কম্পনজনিত পরিবর্তনের শক্তি কম থাকে। এই কারণে, ভারী জল লাল আলো শোষণ করে না এবং এইভাবে D2O-এর বৃহৎ দেহগুলি আরও সাধারণভাবে পাওয়া হালকা জলের (H2O) বৈশিষ্ট্যের নীল রঙের অভাব হবে।
১১ জ্যৈষ্ঠ

১৩০৬ - কাজী নজরুল ইসলাম, জনপ্রিয় বাঙালিকবি, সঙ্গীতজ্ঞ, সংগীতস্রষ্টা, দার্শনিক, সাহিত্যিক এবং বাংলাদেশের জাতীয় কবি।
৩০ ফাল্গুন

৩০ ফাল্গুন বা বাংলা অধিদিবস হল একটি তারিখ যা ৪ দ্বারা বিভাজ্য এমন খ্রিস্টাব্দের বছরগুলিতে বাংলা পঞ্জিকায় যুক্ত করা হয়। পূর্বে ৩০ ফাল্গুন বাংলা পঞ্জিকার একটি নিয়মিত তারিখ ছিল। তবে বাংলা বর্ষপঞ্জির বিদ্যমান অসামঞ্জস্য দূর করে পুরোপুরি বিজ্ঞানভিত্তিক এবং জাতীয় দিবসগুলোকে মূলানুগ করতে, ২০১৫ সালে বাংলা একাডেমির তৎকালীন মহাপরিচালক শামসুজ্জামান খানকে সভাপতি, ঢাকা বিশ্ববিদ্যালয়ের পদার্থবিজ্ঞানের অধ্যাপক অজয় রায়, পদার্থবিজ্ঞানী জামিল চৌধুরী, অধ্যাপক আলী আসগর, একাডেমির পরিচালক অপরেশ কুমার ব্যানার্জি প্রমুখ ব্যক্তিদের নিয়ে তৃতীয়বার বর্ষপঞ্জি সংস্কার কমিটি করা হয়। এই কমিটি প্রধানত বিশেষ দিনগুলোয় গ্রেগরীয় বর্ষপঞ্জিকে ও বাংলা বর্ষপঞ্জিকে মূলানুগ করার বিষয়টিকে অগ্রাধিকার দিয়ে তাদের সুপারিশ পেশ করে। এই কমিটির প্রস্তাব অনুযায়ী—
নিল ম্যাকেঞ্জি

নিল ডগলাস ম্যাকেঞ্জি (; জন্ম: ২৪ নভেম্বর, ১৯৭৫) ট্রান্সভাল প্রদেশের জোহেন্সবার্গে জন্মগ্রহণকারী দক্ষিণ আফ্রিকার সাবেক ও বিখ্যাত আন্তর্জাতিক ক্রিকেট তারকা। ডানহাতি উদ্বোধনী ব্যাটসম্যান হিসেবে দক্ষিণ আফ্রিকা ক্রিকেট দলে খেলেছেন নিল ম্যাকেঞ্জি। এছাড়াও তিনি ডানহাতে মিডিয়াম-পেস বোলিং করতেন। ঘরোয়া ক্রিকেটে হাইভেল্ড লায়ন্স এবং কাউন্টি ক্রিকেটে সমারসেট ও ডারহাম দলে প্রতিনিধিত্ব করেন।
২০০০ সালে সর্বপ্রথম দক্ষিণ আফ্রিকা ক্রিকেট দলে অংশগ্রহণ করেন। দলে তিনি মূলতঃ ব্যাটিং উদ্বোধনে মাঠে নামতেন। লেগ সাইডে বল মাঠের বাইরে ফেলতে বেশ পারদর্শী ছিলেন। এছাড়া, স্পিনেও তিনি সমান দক্ষ ছিলেন। শ্রীলঙ্কা সফরে তার টেস্ট অভিষেক ঘটে। তার পিতা কেভিন ম্যাকেঞ্জির ন্যায় তিনিও মাঝারিসারির ব্যাটসম্যান হিসেবে দলে পাকাপোক্ত স্থান দখল করেন। কিন্তু পরবর্তীকালে ব্যাটিং উদ্বোধনেই স্বাচ্ছন্দ্যবোধ করতেন। ২০০০-০১ মৌসুমে নিউজিল্যান্ডের বিপক্ষে প্রথম শতরান করেন। এরপর সুপারস্পোর্ট পার্কেও শ্রীলঙ্কার বিপক্ষে আরেকটি শতরান করেন। পরবর্তী সাত বছর তিনি আর কোন শতরানের মুখ দেখেননি। এসময় তিনি বারোটি অর্ধ-শতক করেন। তন্মধ্যে ৯৯ রানে ড্যামিয়েন মার্টিনের রান-আউটের ফলে শতরানে পরিণত হয়নি।
কয়েকটি সিরিজে আশানুরূপ রান সংগ্রহ করতে ব্যর্থ হওয়ায় দলের বাইরে থাকতে হয় তাকে। কিন্তু ঘরোয়া ক্রিকেটে সফলকাম হওয়ায় ও উদ্বোধনী ব্যাটসম্যান হার্শেল গিবসের দূর্বল ক্রীড়াশৈলীর ফলে তাকে পুনরায় দলে অন্তর্ভুক্ত করা হয়। নিউল্যান্ডসে অনুষ্ঠিত ওয়েস্ট ইন্ডিজের বিপক্ষে সাড়ে তিন বছর পর দ্বিতীয় টেস্টে মাঠে নামেন। ইনিংসের উদ্বোধনে নেমে ২৩ রান করার পর মাংসপেশীতে টান পড়ায় দ্বিতীয় ইনিংসে মাঠে নামেননি। এরফলে তৃতীয় টেস্ট খেলা থেকে নিজেকে বঞ্চিত করেন।
২০০৩ সালে অস্ট্রেলিয়া দলের বিপক্ষে প্রথমবারের মতো একদিনের আন্তর্জাতিকে অংশগ্রহণ করেন। প্রথম ওডিআইয়ে ৬৩ রান তোলেন। ৪-১ সিরিজ বিজয়ী দলে গুরুত্বপূর্ণ ভূমিকা পালন করেন। এসময় তার দল বিশ্ব ক্রিকেট অঙ্গনে ১নং দলের মর্যাদা পায়। কিন্তু গ্রেইম স্মিথ সুস্থ হয়ে মাঠে নামলে একদিনের দল থেকে বাদ পড়েন তিনি।
২৯ ফেব্রুয়ারি, ২০০৮ তারিখে বাংলাদেশের বিপক্ষে গ্রেইম স্মিথকে সাথে নিয়ে প্রথম উইকেটে ৪১৫ রানের বিশ্বরেকর্ড গড়েন। খেলায় তিনি তার সর্বোচ্চ ২২৬ রান করেন। এরপর ভারতের বিপক্ষেও ৯৪ ও অপরাজিত ১৫৫* করে তিনি খেলার ধারা অব্যাহত রাখেন।
জুলাই, ২০০৮ সালে লর্ডসে ইংল্যান্ডের বিপক্ষে ক্রিজে টানা নয় ঘণ্টা অবস্থান করে ৪৪৭ রান মোকাবেলা করে ১৩৮ রান তোলেন। এরফলে তৃতীয় দিনে দলকে ফলো-অন করা থেকে রক্ষা করেন।
ইংল্যান্ডের বিপক্ষে সিরিজে চমকপ্রদ ফলাফল করায় উইজডেন কর্তৃক তিনি পাঁচজন ক্রিকেটারের একজন হিসেবে মনোনীত হন।
২০০৮ মৌসুমে সমারসেট দলের সদস্য হন। এরপর বিদেশী খেলোয়াড় হিসেবে ডারহামের পক্ষে খেলেন।
পটুয়াখালী সরকারি কলেজ

পটুয়াখালী সরকারী বিশ্ববিদ্যালয় কলেজ বরিশাল বিভাগের পটুয়াখালী জেলার একটি শীর্ষস্থানীয় এবং বাংলাদেশের ঐতিহ্যবাহী ও প্রাচীন শিক্ষাপ্রতিষ্ঠান গুলোর মধ্যে একটি। এটি বাংলাদেশের দক্ষিণাঞ্চলের সবচেয়ে প্রাচীন কলেজ। কলেজটি উচ্চ মাধ্যমিক, স্নাতক (পাস), স্নাতক (সম্মান) ও স্নাতকোত্তর বিষয়ে পাঠদান করে থাকে। এর উচ্চ মাধ্যমিক ও ডিগ্রী শ্রেণীতে বিজ্ঞান, মানবিক ও ব্যবসায় শিক্ষা - তিনটি শাখায় পাঠদান করা হয় ও শিক্ষা কার্যক্রম বরিশাল মাধ্যমিক ও উচ্চ মাধ্যমিক শিক্ষা বোর্ড দ্বারা নিয়ন্ত্রিত হয় এবং স্নাতক ও স্নাতকোত্তর শিক্ষা কার্যক্রম জাতীয় বিশ্ববিদ্যালয় অধিভুক্ত।
শেরে বাংলা একে ফজলুল হক ১৯৩৭ সালে পটুয়াখালী হতে বঙ্গীয় আইন পরিষদে মুসলিম লীগ নেতা ও পটুয়াখালীর জমিদার খাজা নাজিমউদ্দিনের বিরুদ্ধে প্রতিদ্বন্দ্বিতা করে জয়লাভ করেন। কথিত আছে যে, নির্বাচনকালে তিনি পটুয়াখালীবাসীকে অঙ্গীকার করেছিলেন যে, তিনি পটুয়াখালী শহরে কলেজ প্রতিষ্ঠা করবেন। কিন্তু চাখারবাসীর চাপে তিনি অঙ্গীকার রাখতে পারেননি
১৯৫৬ সালে ভোলায় একটি ও পিরোজপুরে দুটি আসনে উপনির্বাচন অনুষ্ঠিত হয়। নির্বাচন উপলক্ষে প্রধানমন্ত্রী হোসেন শহীদ সোহরায়ার্দী বরিশাল, পিরোজপুর ও ভোলায় জনসভা করেন। স্থানীয় এমএলএ ও নেতৃবৃন্দের দাবির প্রেক্ষিতে তিনি পিরোজপুর, পটুয়াখালী ও ভোলায় একটি করে কলেজ এবং বরিশালে একটি মহিলা কলেজ প্রতিষ্ঠার অঙ্গীকার করেন। এই অঙ্গীকার পূরণের প্রয়াসে ১৯৫৬ সালে পটুয়াখালী মহকুমা প্রশাসককে আহ্বায়ক করে পটুয়াখালী কলেজের সাংগঠনিক কমিটি গঠন করা হয়। এমএলএ ও স্থানীয় বিদ্যেৎসাহী ব্যক্তিগণ কমিটির সদস্য ছিলেন। ১৯৫৭ সালের ৫ জুন পটুয়াখালী কলেজের যাত্রা শুরু হয়। সৈয়দ আহমেদ আলীকে পটুয়াখালী কলেজে প্রথম অধ্যক্ষ নিয়োগ করা হয়। পটুয়াখালী কলেজের প্রথম কার্যক্রম শুরু হয়
১. ফরমান আলী মল্লিক,টেপুরা, আমতলী - ১০ হাজার টাকা;২.নিবারণ চন্দ্র কবিরাজ, লক্ষীপুর, দশমিনা - ৬ হাজার টাকা; হাশেম আলী মল্লিক, টেপুরা, আমতলী - ২ হাজার টাকা; ৪. নুরুল হক রাজমিয়া, পটুয়াখালী - ১ হাজার ২ শত টাকা; ৫. মোতাহার সিকদার, আমতলী - ১ হাজার টাকা; ৬. আবুল হোসেন তালুকদার - ১ হাজার টাকা।
ইসলামের ইতিহাস ও সংস্কৃতি,ইংরেজি
সহ আরো অনেক বিভাগ বিদ্যমান আছে। এর ইআইআইএন নাম্বার ১০২৫৯৬।
আধুনিক জ্ঞান বিজ্ঞান চর্চার জন্য রয়েছে সমকালীন গ্রন্থসমৃদ্ধ গ্রন্থাগার, কম্পিউটার ল্যাব ও বিজ্ঞান গবেষণাগার। শিক্ষার্থীর শারীরিক, মানসিক ও সাংস্কৃতিক বিকাশের জন্য রয়েছে ক্রীড়া সামগ্রী, সাংস্কৃতিক আয়োজন।
পটুয়াখালী সরকারি মহিলা কলেজ

পটুয়াখালী সরকারী মহিলা কলেজ বরিশাল বিভাগের পটুয়াখালী জেলার একটি শীর্ষস্থানীয় এবং ঐতিহ্যবাহী শিক্ষাপ্রতিষ্ঠান। ১৯৬৬ সালে মহিলা কলেজ প্রতিষ্ঠিত হয়।
১৯৫৬ সালে ভোলায় একটি ও পিরোজপুরে দুটি আসনে উপনির্বাচন অনুষ্ঠিত হয়। হোসেন শহীদ সোহরায়ার্দী বরিশাল, পিরোজপুর ও ভোলায় জনসভা করেন। স্থানীয় এমএলএ ও নেতৃবৃন্দের দাবির প্রেক্ষিতে তিনি পিরোজপুর, পটুয়াখালী ও ভোলায় একটি করে কলেজ এবং বরিশালে একটি মহিলা কলেজ প্রতিষ্ঠার অঙ্গীকার করেন। এই অঙ্গীকার পূরণের প্রয়াসে ১৯৫৬ সালে পটুয়াখালী কলেজের সাংগঠনিক কমিটি গঠন করা হয়। ১৯৫৭ সালের ৫ জুন পটুয়াখালী কলেজের যাত্রা শুরু হয়। পটুয়াখালী কলেজের প্রথম কার্যক্রম শুরু হয় শহরের বর্তমান পটুয়াখালী সরকারি মহিলা কলেজের জায়গায়। তখন মহিলা কলেজ প্রতিষ্ঠিত হয়নি। ১৯৬৬ সালে মহিলা কলেজ প্রতিষ্ঠিত হয়।
আধুনিক জ্ঞান বিজ্ঞান চর্চার জন্য রয়েছে সমকালীন গ্রন্থসমৃদ্ধ, গ্রন্থাগার, কম্পিউটার ল্যাব ও বিজ্ঞান গবেষণাগার। শিক্ষার্থীর শারীরিক, মানসিক ও সাংস্কৃতিক বিকাশের জন্য রয়েছে ক্রীড়া সামগ্রী, সাংস্কৃতিক আয়োজন।
কাসিম শেখ

মোহাম্মদ কাসিম শেখ (জন্ম ৩০ অক্টোবর ১৯৮৪ গ্লাসগোতে ) একজন ক্রিকেটার, যিনি স্কটল্যান্ড এবং পাকিস্তান কাস্টমসের হয়ে খেলেছেন।
একজন বাম-হাতি ব্যাটসম্যান, ২০০৫ আইসিসি ইন্টারকন্টিনেন্টাল কাপে নেদারল্যান্ডসের বিপক্ষে একটি খেলায় স্কটল্যান্ডের হয়ে তার অভিষেক হয়। তিনি এর আগে নিউজিল্যান্ডে ২০০২ অনূর্ধ্ব-১৯ বিশ্বকাপে তার দেশের প্রতিনিধিত্ব করেছিলেন।
স্কটিশ ঘরোয়া ক্রিকেটে তিনি ক্লাইডসডেলের হয়ে খেলেছেন যে ক্লাবে তিনি যোগ দিয়েছিলেন মাত্র সাত বছর বয়সে। শেখ অনূর্ধ্ব-12 থেকে শুরু করে 1ম একাদশের জন্য নির্বাচিত হওয়া পর্যন্ত প্রতিটি স্তরে ক্লাইডসডেলের হয়ে খেলেছেন এবং 2007 সালে তিনি 22 বছর বয়সে প্রথম এশিয়ান অধিনায়ক হয়েছিলেন।
২০০৯ সালে, গ্লাসগোতে জন্মগ্রহণকারী শেখ প্রথম স্কটিশ বংশোদ্ভূত ক্রিকেটার হয়েছিলেন যিনি পাকিস্তানে প্রথম-শ্রেণীর সেঞ্চুরি করেছিলেন, যখন তিনি শীতকালে কাস্টমস দলের হয়ে খেলেছিলেন।
বালিকা বধূ (১৯৬৭-এর চলচ্চিত্র)

বালিকা বধূ ১৯৬৭ সালে মুক্তিপ্রাপ্ত মৌসুমী চট্টোপাধ্যায় (বালিকা বধূ চরিত্রে) অভিনীত এবং তরুণ মজুমদার পরিচালিত বাংলা চলচ্চিত্র।
প্রাচীন ভারতে একটা সময়ে বাল্যবিবাহ হত এবং সাবালক হওয়ার পরে তারা একসাথে থাকার অনুমতি পেত। এই ছবিতে বিয়ের এই গল্পটি সুন্দর ও সাবলীলভাবে উপস্থাপিত হয়েছে।
ভারতে ব্রিটিশ শাসনামলে একটি গ্রামে, "অমল" নামে একজন স্কুলগামী যুবক বাস করত, যার অল্প বয়সে "রজনী" নামের একটি মেয়ের সঙ্গে বিয়ে হয়। বিয়ের প্রথাগত অনুষ্ঠান শেষে, তরুণ দম্পতি কয়েক দিনের জন্য থাকতে দেয়া হয় এবং তাদের মধ্যে প্রেম এবং বন্ধুত্ব গড়ে ওঠে। এরপর, রজনী তার বাবার বাড়িতে ফিরে যায় এবং অমল তার স্কুলে যাওয়া শুরু করে এবং এক শিক্ষকের অধীনে বাড়িতে পড়াশুনা করতে থাকে। মাঝেমধ্যে রজনী বেড়াতে আসলে অমলের মন উদ্দীপ্ত হয়।
রজনীর দুর্গাপূজাতে আসার কথা ছিল কিন্তু বিজয়া দশমীতে বেড়াতে আসে কিছুদিনের জন্য। এরপর তীর্থযাত্রার উদ্দেশ্যে ভারতের বিভিন্ন স্থান যেমন, বেনারস, গয়া, মথুরা, বৃন্দাবন, পুরী এবং কোনারক ইত্যাদি। তাদের ছোট পৃথিবী ধ্বংস হয়ে যায়, যখন অমলের নিরীহ গৃহশিক্ষককে পুলিশ স্বাধীনতা আন্দোলনকারী, আশ্রয়, প্রশিক্ষণ ও বোমা তৈরির দায়ে গ্রেপ্তার করে। এই ঘটনা অমল এবং রজনীর জীবনে প্রভাব নিয়ে এগিয়ে গেছে।
চাওয়া পাওয়া (১৯৫৯-এর চলচ্চিত্র)

চাওয়া পাওয়া ১৯৫৯ সালের ভারতীয় বাংলা ভাষায় কমেডিজাতীয় চলচ্চিত্র, যেটি পরিচালনা করেন যাত্রিক। এর মুখ্যভুমিকায় অভিনয় করেন উত্তম কুমার এবং সুচিত্রা সেন।
চাওয়া পাওয়া চলচ্চিত্রটির কাহিনিকার নৃপেন্দ্রকৃষ্ণ চট্টোপাধ্যায়৷ চিত্রনাট্যটিও ওঁরই তৈরি করা৷
নচিকেতা ঘোষ

নচিকেতা ঘোষ (২৮ জানুয়ারি ১৯২৫ – ১২ অক্টোবর ১৯৭৬) ছিলেন ভারতের অন্যতম প্রশংসিত সঙ্গীত পরিচালক এবং সুরকার। তিনি মূলত বাংলা, হিন্দি ও ওড়িয়া ভাষায় গীত রচনা করেন। তিনি চলচ্চিত্রের গানসহ বাংলা আধুনিক গানকে এক নতুন মাত্রায় নিয়ে গেছেন। তিনি একজন চমৎকার গায়ক ছিলেন এবং গ্রামোফোনে একক কণ্ঠে তার গান বের হয়েছিল।
তার পিতা ডঃ সনৎকুমার ঘোষ ছিলেন কলকাতার বিশিষ্ট চিকিৎসক। সনৎ বাবু একজন স্বর্ণপদকপ্রাপ্ত ডাক্তার এবং পশ্চিমবঙ্গের বিখ্যাত মুখ্যমন্ত্রী ডাঃ বিধানচন্দ্র রায়ের চিকিৎসক হিসেবেও কাজ করেছেন। পিতা চাইতেন তার বড় ছেলে নচিকেতা ঘোষ ডাক্তারি পড়াশোনা করুক। নচিকেতা ঘোষ কলকাতা বিশ্ববিদ্যালয়ের অধীনে রাধাগোবিন্দ কর মেডিক্যাল কলেজ (আর জি কর কলেজ) থেকে এমবিবিএস ডিগ্রী লাভ করেন। কিন্তু চিকিৎসাকে তিনি পেশা হিসাবে নিতে আগ্রহী ছিলেন না।
প্রত্যেক রবিবার, বিশিষ্ট সঙ্গীতজ্ঞ কৃষ্ণচন্দ্র দে, সুবল দাশগুপ্ত, কমল দাশগুপ্ত, কানা সাতকারি ডঃ সনৎ কুমারের শ্যামবাজার বাড়িতে মিলিত হতেন এবং সেটা অল্পবয়েসে নচিকেতা ঘোষের ওপর প্রভাব ফেলে। বাংলার তৎকালীন সংগীত প্রতিভাদের কাছ থেকে দেখার সুযোগ ছিল তার। তিনি খুব ছোট বেলা থেকেই তাদের সঙ্গে তবলা বাজাতেন। ধীরে ধীরে তবলা(এবং সঙ্গীত) নচিকেতার প্রথম প্রেমে পরিণত হয়।
মাত্র ২৪ বছরে বয়সে নচিকেতা প্রতিশ্রুতিশীল সঙ্গীত পরিচালক হিসেবে আবির্ভূত হন এবং বাংলা সঙ্গীত জগতে নতুন প্রবাহ সংযোজন করেন। সঙ্গীত রচনাশৈলীতে তার কৃতিত্ব অনন্য।
নচিকেতা ঘোষ শ্রীমতী শিবানী দত্তকে বিবাহ করেন। তাদের দুই কন্যা, শ্রাবণী ও সম্পূর্ণা এবং একমাত্র পুত্র সুপর্ণকান্তি। সুপর্ণকান্তি ঘোষ অত্যন্ত সুপরিচিত সঙ্গীত স্রষ্টা এবং গত তিন দশক ধরে তার পিতার পদাঙ্ক অনুসরণ করে যাচ্ছেন।
৮৭তম একাডেমি পুরস্কার

৮৭তম একাডেমি পুরস্কার, ২০১৪-এর সেরা চলচ্চিত্রসমূহকে সম্মাননা প্রদান করতে একাডেমি অব মোশন পিকচার আর্টস অ্যান্ড সায়েন্সেস (এএমপিএএস) কর্তৃক উপস্থাপিত একটি অনুষ্ঠান যা ফেব্রুয়ারি ২২, ২০১৫ সালে লস অ্যাঞ্জেলেসে হলিউডের ডলবি থিয়েটারে ৫:৩০ অপরাহ্ণ পিএসটি / ৮:৩০ অপরাহ্ণ ইএসটি সময়ে অনুষ্ঠিত হয়। অনুষ্ঠানের সময় একাডেমি অব মোশন পিকচার আর্টস অ্যান্ড সায়েন্সেস সর্বমোট ২৪টি বিষয়শ্রেণীতে একাডেমি পুরস্কার (সাধারণভাবে অস্কার হিসাবে উল্লেখ করা হয়েছে) প্রদান করে। অনুষ্ঠানটি নীল মেরন এবং ক্রেগ জাদানের প্রযোজনার এবং হামিশ হ্যামিল্টনের পরিচালনায় মার্কিন যুক্তরাষ্ট্রে এবিসি মাধ্যমে টেলিভিশনে সম্প্রচারিত হয়।
 
বিজয়ীগণ শুরুতে তালিকাভুক্ত এবং এই চিহ্নেের মাধ্যমে নির্দেশ করা হয়েছ।
নিচের ১৭টি চলচ্চিত্র একাধিক মনোনয়ন জিতেছে:
নিচের ৩টি চলচ্চিত্র একাধিক পুরস্কার জিতেছে:
বার্ষিক "স্মরণিকা" বিভাগ অভিনেত্রী মেরিল স্ট্রীপ দ্বারা উপস্থাপিত হয়েছিল।
শ্রেষ্ঠ মৌলিক চিত্রনাট্য বিভাগে একাডেমি পুরস্কার

শ্রেষ্ঠ মৌলিক চিত্রনাট্যে বিভাগে একাডেমি পুরস্কার শ্রেষ্ঠ চিত্রনাট্য রচনার জন্য প্রদত্ত একটি একাডেমি পুরস্কার। এটি এমন চিত্রনাট্যের জন্য প্রদান করা হয় যা পূর্বে প্রকাশিত হয় নি। ১৯৪০ সালে লেখনীর পুরস্কার হিসেবে শ্রেষ্ঠ কাহিনী বিভাগে একাডেমি পুরস্কার থেকে ভিন্ন এই পুরস্কার প্রদান শুরু হয়। ১৯৫৭ সাল থেকে এই দুটি পুরস্কার একত্র করে শুধু চিত্রনাট্যের জন্য পুরস্কার প্রদান করা হয়। ২০০২ সালে এই পুরস্কারের নাম লেখনী (সরাসরি চলচ্চিত্রের জন্য চিত্রনাট্য) থেকে পরিবর্তন করে লেখনী (মৌলিক চিত্রনাট্য) করা হয়।
এই পুরস্কারের জন্য মনোনয়ন প্রাপ্ত প্রসিদ্ধ ঔপন্যাসিক ও নাট্যকারদের মধ্যে উল্লেখযোগ্য হলেন: জন স্টেইনব্যাক, নোয়েল কাওয়ার্ড, রেমন্ড চ্যান্ডলার, অ্যালাইন রবি-গ্রিলেট, এডওয়ার্ড বন্ড, আর্থার সি. ক্লার্ক, লিলিয়ান হেলম্যান, নেল সিমন, প্যাডি চ্যায়েফ্‌স্কি, টম স্টপার্ড, ও টেরেন্স র‍্যাটিগ্যান।
নিম্নোক্ত ব্যক্তিবর্গ শ্রেষ্ঠ মৌলিক চিত্রনাট্যের জন্য একাধিক পুরস্কার অর্জন করেছেন:
নিম্নোক্ত ব্যক্তিবর্গ শ্রেষ্ঠ মৌলিক চিত্রনাট্যের জন্য তিন বা ততোধিক মনোনয়ন অর্জন করেছেন:
জন ব্লেইন

জন এ্যাঙ্গাস রাইয়ি ব্লেইন (জন্মঃ ৪ জানুয়ারি ১৯৭৯) হলেন একজন স্টটিশ প্রথম শ্রেণীর ক্রিকেটার। তিনি একজন ডান-হাতি ব্যাটসম্যান,এবং একজন ডান-হাতি ফাস্ট-মিডিয়াম পেস বোলার।
১৯৯৬ সালে প্রথম ক্যাপ অর্জন করে জন ব্লেইন ১৮৯০ সাল থেকে স্কটল্যান্ডের সর্বকণিষ্ঠ মুকুট পরিহিত ক্রিকেট খেলোয়াড় হিসেবে মর্যাদা লাভ করেন। তিনি ১৯৯৬ সালের ইউরোপীয় চ্যাম্পিয়নশিপ প্রতিযোগিতায় প্রতিনিধিত্ব করে ৯.৮৫ গড়ে ৭ উইকেট লাভ করেন।
গ্রেগর মেডেন

গ্রেগর ইয়ান মেডেন (জন্মঃ ২২ জুলাই ১৯৭৯) একজন স্কটিশ ক্রিকেটার; যিনি স্কটল্যান্ড জাতীয় ক্রিকেট দলের হয়ে প্রথম শ্রেণী, একদিনের আন্তর্জাতিক এবং লিস্ট এ ক্রিকেট খেলে থাকেন। এছাড়াও তিনি ল্যাঙ্কাশায়ারের হয়ে লিস্ট এ এবং টি২০ ক্রিকেটে প্রতিনিধিত্ব করেন।
গ্রেগর গ্লাসগোতে জন্মগ্রহণ করেন এবং হুটসিসন গ্রামার স্কুলে পড়াশোনা করেন।
এমভি মোস্তফা লঞ্চ ডুবি

২০১৫ সালের ২২ ফেব্রুয়ারি মানিকগঞ্জে পদ্মা নদীতে মাওয়া ঘাটের কাছাকাছি এমভি মোস্তফা নামের লঞ্চটি ডুবে যায়। সকাল ১১.৪৫ মিনিটের দিকে এই দুর্ঘটনাটি ঘটে। লঞ্চটি মানিকগঞ্জের শিবালয় উপজেলার পাটুরিয়া ঘাট থেকে দৌলতদিয়া ঘাটে যাচ্ছিল।
শিবালয় উপজেলার পাটুরিয়া ঘাট থেকে এমভি মোস্তফা নামের লঞ্চটি কাল বেলা সাড়ে ১১টার দিকে দৌলতদিয়া ঘাটের উদ্দেশে ছেড়ে যায়। ১৫ মিনিট পরই পাটুরিয়া লঞ্চঘাট থেকে প্রায় ৮০০ গজ দূরে সার বোঝাই নার্গিস-১ নামের কার্গো জাহাজ লঞ্চটির মাঝামাঝি স্থানে সজোরে ধাক্কা দেয়। এতে লঞ্চটি উল্টে গিয়ে পানিতে ডুবে যায়।
লঞ্চডুবির লঞ্চের ডেকে (লঞ্চের ওপরে) থাকা ৫০ থেকে ৬০ জন যাত্রী নদীতে লাফিয়ে পড়েন। এরপর তারা জীবন রক্ষাকারী বয়া ও আশপাশের নৌযানে উঠে তীরে আসতে সক্ষম হন। লঞ্চডুবির পরপরই আশেপাশের লোকজন নৌকা ও ট্রলার নিয়ে প্রাথমিকভাবে উদ্ধারকাজ শুরু করে। দুর্ঘটনার কিছুক্ষণ পর বেশ কয়েকজনের লাশ বেশে উঠতে থাকে। এরকিছু পর ঘটনাস্থলে ঢাকার ফায়ার সার্ভিসের ডুবুরি দল, কোস্টগার্ড ও নৌ-পুলিশের সদস্যসহ সরকারি এবং বেসরকারি পর্যায়ের শতাধিক উদ্ধারকর্মী এসে পৌঁছে। তারা একযোগে উদ্ধার তৎপরতা চালিয়ে লঞ্চের ভেতর থেকে নারী, পুরুষ ও শিশুদের লাশ বের করে আনেন। দুর্ঘটনা পর পাটুরিয়া ঘাটে থাকা বিআইডব্লিউটিয়ের জাহাজ আইটি-৩৮৯ দিয়ে লঞ্চটির অবস্থান শনাক্ত করে ওই জাহাজের সঙ্গে রশি দিয়ে বেঁধে রাখা হয়। এরপর মাওয়া থেকে উদ্ধারকারী জাহাজ রুস্তম রাত সোয়া ১১টার দিকে এসে অভিযানে যোগ দেয় এবং ডুবে যাওয়া লঞ্চটিকে ২৩ তারিখ সোমবার ভোর সাড়ে চারটার দিকে নদী থেকে টেনে তীরে নিয়ে আসে। সেদিন সকাল ১০টার দিকে উদ্ধার অভিযান আনুষ্ঠানিকভাবে সমাপ্ত ঘোষণা করা হয়।
এই ঘটনায় ৭০ জনের লাশ উদ্ধার করা হয়। এর মধ্যে ২৭টি পুরুষ, ২৪টি নারী ও ১৯টি শিশুর লাশ ছিল। স্বজনদের কাছে ৬৮টি লাশ হস্তান্তর করা হয়।
পিটার রসন

পিটার ওয়াল্টার এডওয়ার্ড রসন (জন্ম: ২৫ মে, ১৯৫৭) রোডেশিয়ার সলিসবারি এলাকায় জন্মগ্রহণকারী জিম্বাবুয়ের সাবেক ক্রিকেটার। জিম্বাবুয়ে ক্রিকেট দলের পক্ষে আন্তর্জাতিক ক্রিকেটে প্রতিনিধিত্ব করেন পিটার রসন। দলে তিনি মূলতঃ বোলার হিসেবে ছিলেন। এছাড়াও নিচের সারির কার্যকরী ব্যাটসম্যান হিসেবে দায়িত্ব পালন করেন।
১৯৮৪ সালে ল্যাঙ্কাশায়ার লীগে রিশটন দলের পক্ষে খেলেন। ঐ মৌসুমে তিনি ১৪.০৮ গড়ে ১০২ উইকেট পান ও ২২.৪৬ গড়ে ৫৩৯ রান সংগ্রহ করেন। এছাড়াও মাইনর কাউন্টিজ ক্রিকেটে সাফোক দলে খেলেন।
১৯৮২-৮৩ মৌসুমে অস্ট্রেলিয়ার যুবদলের বিপক্ষে ১৩/১৪৩ লাভ করেন। তন্মধ্যে প্রথম ইনিংসে ৭/৫৫ ও ৬/৮৮ পান। ১৯৮৮-৮৯ মৌসুমে সফরকারী ল্যাঙ্কাশায়ার দলের বিপক্ষে ৩০ রানের বিনিময়ে ৭ উইকেট পান। ১৯৮৯-৯০ মৌসুমে নাটালের পক্ষে ট্রান্সভালের বিপক্ষে প্রথম-শ্রেণীর ক্রিকেটে সর্বোচ্চ ৯৫ রান করেন।
১৯৮৩ থেকে ১৯৮৭ সময়কালে জিম্বাবুয়ের পক্ষে দশটি একদিনের আন্তর্জাতিকে অংশগ্রহণ করেন। ১৯৮৩ ও ১৯৮৭ সালের ক্রিকেট বিশ্বকাপে দলের অন্যতম সদস্য ছিলেন তিনি। তন্মধ্যে, ১৯৮৩ সালের বিশ্বকাপে ভারত এবং ওয়েস্ট ইন্ডিজের বিপক্ষে শুরুতেই উইকেট নিয়ে স্বল্পকালের জন্য জিম্বাবুয়ে দলকে শক্তিশালী অবস্থানে নিয়ে গিয়েছিলেন।
১৯৮৯ সালে জিম্বাবুয়ে ত্যাগ করেন। এরপর তিনি দক্ষিণ আফ্রিকার নাটালে খেলোয়াড়ী জীবনের বাকীটা সময় অতিবাহিত করেন। ১৯৯৪-৯৫ মৌসুমে ক্রিকেট জীবন ত্যাগ করেন রসন।
বর্তমানে তিনি ডারবানের ট্রেলিডর এলাকায় একটি গৃহ নিরাপত্তাবিষয়ক প্রতিষ্ঠানের বিক্রয় ও বিপণন পরিচালকের দায়িত্বে নিয়োজিত রয়েছেন।
কাজী খালেদা খাতুন

কাজী খালেদা খাতুন ভাষা আন্দোলনের সেই মহান সৈনিকদের অন্যতম যারা অত্যন্ত কম বয়সে, স্কুলের ছাত্র থাকা কালীন সময়েই ভাষা আন্দোলনে সংযুক্ত হন।
১৯৩৯ সালের ৭ই আগস্ট বরিশাল বিভাগের পিরোজপুরে সম্ভ্রান্ত কাজী বাড়িতে জন্মগ্রহণ করেন খালেদা খাতুন। পিতা কাজী মাজহার উদ্দিন আহমদ এবং মাতার নাম হাকিমুন্নেসা খাতুন। একাত্তরের মুক্তিযুদ্ধে শহীদ কাজী সামসুল হক তার বড় ভাই।
১৯৫৪ সালে কামরুন্নেসা সরকারি বালিকা উচ্চ বিদ্যালয় থেকে ম্যাট্রিক পাস করেন। এরপর ইডেন মহিলা কলেজ থেকে ১৯৫৬ সালে উচ্চ মাধ্যমিক এবং ঢাকা মেডিকেল কলেজ থেকে ১৯৬৮ সালে এমবিবিএস ডিগ্রি লাভ করেন।
১৯৭০ সালে ঢাকা মেডিকেল কলেজের প্যাথলজি বিভাগের প্রভাষক পদে কর্মজীবন শুরু করেন। পরবর্তীতে কিউরটের পদমর্যাদায় উন্নীত হন। ১৯৭৮ সালে ইরাক সরকারের অধীনে ইরাকে সাড়ে চার বৎসর কাজ করেন। ১৯৮৩ সালে ঢাকাতে ফিরে এসে আবার ঢাকা মেডিকেল কলেজে যোগ দেন। এছাড়া জাতীয় হৃদরোগ ইন্সটিটিউটেও কাজ করেন তিনি।
১৯৫২ সালের মহান ভাষা আন্দোলনের উত্তপ্ত সময়ে খালেদা খাতুন কামরুন্নেসা বালিকা বিদ্যালয়ের অষ্টম শ্রেণীর ছাত্রী। ভাষা কন্যা রওশন আরা বাচ্চু সহ অন্যান্য ভাষা সৈনিকেরা সেই সময়ে সমাজের সর্বস্তরের সকল মানুষকে উদ্বুদ্ধ করতেন। তাদের ডাকে সাড়া দিয়ে কামরুন্নেসা বালিকা বিদ্যালয়ের ছাত্রীরা ভাষা আন্দোলনে প্রত্যক্ষ ভাবে অংশগ্রহণ করেন যার মধ্যে সর্বাগ্রে ছিলেন কাজী খালেদা খাতুন।
১৯৫২ সালের একুশে ফেব্রুয়ারি ১৪৪ ধারার মধ্যেই তিনি ঢাকা বিশ্ববিদ্যালয়ের ঐতিহাসিক আমতলার সভায় অংশগ্রহণ করেন। এরপর ১৪৪ ধারা ভাঙার সিদ্ধান্ত নিয়ে মিছিল নিয়ে বের হলে পুলিশের নির্যাতনের শিকার হন খালেদা খাতুন। পুলিশের ছোঁড়া কাঁদানে গ্যাসে অসুস্থ হয়ে পড়েন।
কাজী খালেদা খাতুন এবং অন্যান্য ভাষা কন্যারা মহান ভাষা আন্দোলনের শহীদদের স্মরনে কেন্দ্রীয় শহীদ মিনারের আদলে কামরুন্নেসা সরকারি বালিকা বিদ্যালয়ে শহীদ মিনার তৈরী করেন। যা ছিলো কোনো স্কুলে তৈরী প্রথম শহীদ মিনার।
২৮ সেপ্টেম্বর ২০১৩ তে এই মহান ভাষা সৈনিক ঢাকার ইডেন মাল্টিকেয়ার হাসপাতালে মৃত্যুবরণ করেন। তাকে মিরপুর বুদ্ধিজীবী কবরস্থানে সমাহিত করা হয়।
লোকনাথ বল

লোকনাথ বল (৮ মার্চ ১৯০৮ - ৪ সেপ্টেম্বর ১৯৬৪) একজন ভারতের স্বাধীনতা আন্দোলনকারী এবং সূর্য সেনের সশস্ত্র বিপ্লবী সদস্য যিনি চট্টগ্রাম অস্ত্রাগার লুন্ঠনে অংশগ্রহণ করেছিলেন। পরে তিনি ভারতীয় জাতীয় কংগ্রেসে যোগদান করেন। ভারতের স্বাধীনতার, পর তিনি কলকাতা পৌরসংস্থায় প্রসাসনিক কর্মকর্তা হিসাবে যোগ দেন এবং আমৃত্যু সেখানে ছিলেন।
লোকনাথ বল ১৯০৮ সালের ৮ মার্চ (১৩১৪ বঙ্গাব্দের ২৫ ফাল্গুন) ব্রিটিশ ভারতেরবেঙ্গল প্রেসিডেন্সির চট্টগ্রাম জেলার বোয়ালখালী থানার আমুচিয়া ইউনিয়নের ধোরলা গ্রামে জন্মগ্রহণ করেন।
১৯৩০ সালের ১৮ এপ্রিল সংঘটিত সূর্য সেন-এর নেতৃত্বে কয়েকজন স্বাধীনতাকামী বিপ্লবীর ব্রিটিশ পুলিশ ও সহায়ক বাহিনীর চট্টগ্রামে অবস্থিত অস্ত্রাগার লুন্ঠনে তিনি অংশগ্রহণ করেন। পরবর্তীতে ২২ এপ্রিল ১৯৩০ সালে আরেকটি বন্ধুকযুদ্ধে তার ছোট ভাই হরিগোপাল বল(টেগরা) সহ ১১ জন নিহত হয়। তিনি সেখান থেকে পালাতে সক্ষম হন এবং ফরাসীদের এলাকা চন্দননগর পৌঁছান। ১ সেপ্টেম্বর ১৯৩০ সালে তিনি ও গনেশ ঘোষ ব্রিটিশ পুলিশের সঙ্গে বন্দুকযুদ্ধের পর গ্রেপ্তার হন এসময় তার সহযোগী জীবন ঘোষাল মারা যান। ১৯৩২ সালে তাকে নির্বাসনে আন্দামান ও নিকোবর দ্বীপপুঞ্জর পোর্ট ব্লেয়ারে অবস্থিত সেলুলার জেলে পাঠানো হয়। ১৯৪৬ সালে মুক্তির পরে তিনি মানবেন্দ্রনাথ রায় প্রতিষ্ঠিত র‌্যাডিক্যাল ডেমোক্র্যাটিক পার্টিতে যোগ দেন। পরে তিনি ভারতীয় জাতীয় কংগ্রেসে যোগ দেন।
লোকনাথ বল ১ মে ১৯৫২ থেকে ১৯ জুলাই ১৯৬২ সাল পর্যন্ত কলকাতা পৌরসংস্থায় ২য় উপকমিশনার ছিলেন। ২০ জুলাই ১৯৬২ সালে তিনি ১ম উপ কমিশনারে পদোন্নতি পান।
লোকনাথ বল ৪ সেপ্টেম্বর ১৯৬৪ সালে কলকাতায় মৃত্যুবরণ করেন।
সন্দ্বীপ পৌরসভা

সন্দ্বীপ পৌরসভা বাংলাদেশের চট্টগ্রাম জেলার সন্দ্বীপ উপজেলার অন্তর্গত একটি পৌরসভা।
সন্দ্বীপ পৌরসভার আয়তন ৩০.০৩ বর্গ কিলোমিটার। (২০০৭ সালের তথ্য অনুযায়ী)
২০১১ সালের পরিসংখ্যান অনুযায়ী সন্দ্বীপ পৌরসভার লোকসংখ্যা ৪২,৮৪২ জন। এর মধ্যে পুরুষ ২০,৮১৩ জন এবং মহিলা ২২,০২৯ জন।
সন্দ্বীপ উপজেলার পশ্চিমাংশে সন্দ্বীপ পৌরসভার অবস্থান। চট্টগ্রাম জেলা সদর থেকে এ পৌরসভার দূরত্ব প্রায় ৭২ কিলোমিটার। এর উত্তরে হরিশপুর ইউনিয়ন ও কালাপানিয়া ইউনিয়ন, পূর্বে বাউরিয়া ইউনিয়ন ও হারামিয়া ইউনিয়ন, দক্ষিণে মুছাপুর ইউনিয়ন ও রহমতপুর ইউনিয়ন এবং পশ্চিমে বঙ্গোপসাগর।
১৯৯৯ সালের ২৮ ফেব্রুয়ারি সন্দ্বীপ উপজেলা সদরকে ঘিরে সর্বমোট ২৩টি মৌজা নিয়ে সন্দ্বীপ পৌরসভা প্রতিষ্ঠিত হয়। এটি একটি 'খ' শ্রেণীর পৌরসভা।
সন্দ্বীপ পৌরসভা জাতীয় সংসদের ২৮০নং নির্বাচনী এলাকা চট্টগ্রাম-৩ এর অংশ। এ পৌরসভার প্রশাসনিক কার্যক্রম সন্দ্বীপ থানার আওতাধীন। এটি ৯টি ওয়ার্ডে বিভক্ত।
ওয়ার্ডভিত্তিক এ পৌরসভার প্রশাসনিক এলাকাগুলো হল:
সন্দ্বীপ পৌরসভার সাক্ষরতার হার ৪৮.১০%। এখানে ৪টি মাধ্যমিক বিদ্যালয় ও ১৭টি প্রাথমিক বিদ্যালয় রয়েছে।
চট্টগ্রাম জেলা সদর বা বাংলাদেশের যে কোন অঞ্চল থেকে সন্দ্বীপ পৌরসভায় যোগাযোগের প্রধান মাধ্যম নৌপথ। মোট নৌপথ ২২ নটিক্যাল মাইল।
মীরসরাই পৌরসভা

মীরসরাই পৌরসভা বাংলাদেশের চট্টগ্রাম জেলার মীরসরাই উপজেলার অন্তর্গত একটি পৌরসভা।
মীরসরাই পৌরসভার আয়তন ১০.৫০ বর্গ কিলেমিটার।
২০১১ সালের আদমশুমারি অনুযায়ী মীরসরাই পৌরসভার মোট জনসংখ্যা ১৬,২১৮ জন। এর মধ্যে পুরুষ ৭,৬৯৫ জন এবং মহিলা ৮,৫২৩ জন। মোট পরিবার ৩,৫০৭টি।
চট্টগ্রাম জেলা সদর থেকে ৬০ কিলোমিটার দূরে মীরসরাই উপজেলার মধ্যভাগে মীরসরাই পৌরসভার অবস্থান। এর উত্তরে মিঠানালা ইউনিয়ন, মঘাদিয়া ইউনিয়ন ও মীরসরাই ইউনিয়ন; পূর্বে মঘাদিয়া ইউনিয়ন, মীরসরাই ইউনিয়ন ও খৈয়াছড়া ইউনিয়ন; দক্ষিণে খৈয়াছড়া ইউনিয়ন ও মায়ানী ইউনিয়ন এবং পশ্চিমে সাহেরখালী ইউনিয়ন, ইছাখালী ইউনিয়ন, মিঠানালা ইউনিয়ন ও মঘাদিয়া ইউনিয়ন অবস্থিত।
২০০০ সালের ৮ নভেম্বর মীরসরাই পৌরসভা উদ্বোধন করা হয়। পৌরসভার ঘোষণার প্রজ্ঞাপন এস.আর.ও নং-৩৫৮/আইন-২০০০ তারিখ-১০/১২/২০০০ইং অনুযায়ী ঘোষিত এ পৌরসভার কার্যক্রম শুরু হয় ২০০১ সালের ১২ এপ্রিল। এটি একটি 'খ' শ্রেণীর পৌরসভা। মাছিমপুর, রাঘবপুর, মধ্যম মঘাদিয়া, কিছমত জাফরাবাদ, পূর্ব মঘাদিয়া ও গোভনিয়া -এ ৬টি মৌজা নিয়ে মীরসরাই পৌরসভা গঠন করা হয়।
মীরসরাই পৌরসভা জাতীয় সংসদের ২৭৮নং নির্বাচনী এলাকা চট্টগ্রাম-১ এর অংশ। এ পৌরসভার প্রশাসনিক কার্যক্রম মীরসরাই থানার আওতাধীন।
মোট নয়টি ওয়ার্ড নিয়ে এই পৌরসভাটি গঠিত হয়েছে। ওয়ার্ডভিত্তিক এ পৌরসভার গ্রামগুলো হল:
২০১১ সালের আদমশুমারি অনুযায়ী মীরসরাই পৌরসভার সাক্ষরতার হার ৫৮.৩%। পৌরসভায় ১টি কলেজ, ১টি কামিল মাদ্রাসা, ২টি মাধ্যমিক বিদ্যালয়, ১টি মডেল স্কুল এন্ড কলেজ, ৩টি নুরানী মাদ্রাসা, ৩টি সরকারি প্রাথমিক বিদ্যালয়, ১টি পৌর প্রাথমিক বিদ্যালয়, ২০টি মক্তব/ফোরকানিয়া মাদ্রাসা ও ১টি কিন্ডারগার্টেন রয়েছে।
মীরসরাই পৌরসভায় ১টি স্বাস্থ্য কমপ্লেক্স, ১টি পরিবার পরিকল্পনা ক্লিনিক, ২টি বেসরকারী হাসপাতাল, ২টি ডায়াগনস্টিক সেন্টার ও ১টি কমিউনিটি ক্লিনিক রয়েছে।
মীরসরাই পৌরসভায় যোগাযোগের প্রধান সড়ক ঢাকা-চট্টগ্রাম মহাসড়ক। এছাড়া পৌরসভার অভ্যন্তরে ৩৫ কিলোমিটার পাকা রাস্তা ও ১০ কিলোমিটার আধা-পাকা রাস্তা রয়েছে।
মীরসরাই পৌরসভায় ২৩টি মসজিদ ও ৮টি মন্দির রয়েছে।
মীরসরাই পৌরসভায় ৩টি শিল্প কারখানা ও ৫টি ক্ষুদ্র কুটির শিল্প রয়েছে।
মীরসরাই পৌরসভার উপর দিয়ে প্রবাহিত হচ্ছে গোভনিয়া খাল, মলিয়াইশ খাল, মহামায়া (কুমারিয়া) খাল এবং আমির আলী খাল।
মীরসরাই পৌরসভার প্রধান হাট/বাজার হল মীরসরাই পৌর বাজার।
কুচ তুম কাহো কুচ হাম কাহে

কুছ তুম কাহো কুছ হাম কাহে হল ২০০২ সালের বলিউড রোমান্টিক চলচ্চিত্র; যেটি পরিচালনা করেছেন রবি শর্মা শংকর। চলচ্চিত্রটির প্রধান চরিত্রে অভিনয় করেছেন ফারদিন খান এবং রিচা পাল্লোড়। এটি বিশ্বব্যাপী ২০০২ সালের ২৮ জুনে মুক্তি পায় এবং সমালোচক ও দর্শকদের কাছ থেকে মিশ্র প্রতিক্রিয়া পায়। চলচ্চিত্রটি দুইজন প্রেমিক-প্রেমিকাকে কেন্দ্র করে গড়ে উঠেছে যাতে তাদের পরিবারের পূর্বের শত্রুতা এবং বিদ্বেষের কারণে ভালবাসা শুরু করতে পারছেননা। চলচ্চিত্রটির তেলুগু ছবি "কালিসুন্দাররাম রা" এর কাহিনিসূত্র অবলম্বনে পুনর্নির্মাণ করা হয়েছে এবং উইলিয়াম শেক্সপীয়ারের ক্লাসিক্যাল গল্প অবলম্বনে নির্মিত "রোমিও এন্ড জুলিয়েট " এর সাথে মিল রয়েছে।
চলচ্চিত্রটি বক্স অফিসে তেমন ব্যবসায়িক সাফল্য অর্জন করতে পারিনী এবং এটি এভারেজ ব্যবসা করেছে বলে ঘােষণা করা হয়।
পটিয়া পৌরসভা

পটিয়া পৌরসভা বাংলাদেশের চট্টগ্রাম জেলার একটি পৌরসভা।
পটিয়া পৌরসভার আয়তন ১০.৩৬ বর্গ কিলোমিটার।
২০১১ সালের আদমশুমারি অনুযায়ী পটিয়া পৌরসভার মোট জনসংখ্যা ৫৫,৩২৩ জন। এর মধ্যে পুরুষ ২৯,১৯১ জন এবং মহিলা ২৬,১৩২ জন। মোট পরিবার ১০,৬১৩টি। এই পৌরসভার জনসংখ্যা বৃদ্ধির হার ২.১২। ওয়ার্ডভিত্তিক এ পৌরসভার জনসংখ্যা নিচে উল্লেখ করা হল:
পটিয়া উপজেলার মধ্যভাগে পটিয়া পৌরসভার অবস্থান। চট্টগ্রাম জেলা সদর থেকে এ পৌরসভার দূরত্ব প্রায় ২২ কিলোমিটার। এ পৌরসভার পূর্বে হাইদগাঁও ইউনিয়ন; উত্তরে কেলিশহর ইউনিয়ন, দক্ষিণ ভূর্ষি ইউনিয়ন ও জঙ্গলখাইন ইউনিয়ন; পশ্চিমে জঙ্গলখাইন ইউনিয়ন এবং দক্ষিণে ভাটিখাইন ইউনিয়ন ও কচুয়াই ইউনিয়ন অবস্থিত।
মোট নয়টি ওয়ার্ড নিয়ে ১৯৯০ সালের ৯ এপ্রিল পটিয়া পৌরসভা গঠিত হয়। এটি একটি "ক" শ্রেণীর পৌরসভা। এ পৌরসভার প্রশাসনিক কার্যক্রম পটিয়া থানার আওতাধীন। এটি জাতীয় সংসদের ২৮৯নং নির্বাচনী এলাকা চট্টগ্রাম-১২ এর অংশ।
২০১১ সালের আদমশুমারি অনুযায়ী পটিয়া পৌরসভার সাক্ষরতার হার ৬৪.৩%। এখানে ১টি সরকারি কলেজ, ১টি কামিল মাদ্রাসা, ১টি আইন কলেজ, ১টি ডিগ্রী কলেজ, ১টি উচ্চ মাধ্যমিক কলেজ, ১টি কওমী মাদ্রাসা, ২টি দাখিল মাদ্রাসা, ৬টি মাধ্যমিক বিদ্যালয়, ১০টি প্রাথমিক বিদ্যালয়, ১টি পিটিআই পরীক্ষণ বিদ্যালয় ও ১৪টি কিন্ডারগার্টেন রয়েছে।
পটিয়া পৌরসভায় যোগাযোগের প্রধান সড়ক চট্টগ্রাম-কক্সবাজার মহাসড়ক। সব ধরনের যানবাহনে যোগাযোগ করা যায়। এছাড়া রেলপথেও যোগাযোগ করা যায়।
পটিয়া পৌরসভায় ২টি সরকারি ও ৩টি বেসরকারি ক্লিনিক রয়েছে।
পটিয়া পৌরসভায় ৬৫টি মসজিদ, ১৫টি মন্দির, ১টি বিহার ও ১টি গীর্জা রয়েছে।
পশ্চিম পাকিস্তান

পশ্চিম পাকিস্তান (, ; , ) ছিল ১৯৪৭ সালে ভারত বিভাগের মাধ্যমে পাকিস্তান গঠনের পর রাষ্ট্রের দুটি অংশের অন্যতম অংশ।
১৯৪৭ সালে ব্রিটেন ভারতের স্বাধীনতা প্রদান করে। এসময় ভারত বিভাগের মাধ্যমে ভারত ও পাকিস্তান নামক দুটি রাষ্ট্রের সৃষ্টি হয়। পাকিস্তানের দুই অংশ ভারতের দুই পাশে অবস্থিত ছিল। পাকিস্তানের পশ্চিম অংশে ছিল তিনটি গভর্নর প্রদেশ (উত্তর-পশ্চিম সীমান্ত প্রদেশ, পশ্চিম পাঞ্জাব ও সিন্ধু প্রদেশ), একটি চীফ কমিশনার প্রদেশ (বালুচিস্তান প্রদেশ) এবং বালুচিস্তান স্টেটস ইউনিয়ন। এর সাথে ছিল কিছু স্বাধীন দেশীয় রাজ্য (বাহাওয়ালপুর, চিত্রাল, দির, হুনজা, খায়েরপুর ও সোয়াত), করাচির চারপাশের ফেডারেল রাজধানী অঞ্চল ও গোত্রীয় এলাকা। রাষ্ট্রের পূর্বাঞ্চলে ছিল পূর্ব পাকিস্তান। এই অংশ একটিমাত্র প্রদেশ পূর্ব বাংলা নিয়ে গঠিত হয়েছিল। এছাড়া পূর্বে আসামের অংশ সিলেট জেলা পূর্ব বাংলার অংশ হয়।
পশ্চিম পাকিস্তানই প্রকৃত পাকিস্তান এবং পূর্ব পাকিস্তান একটি প্রাদেশিক অংশ এমন নীতি তৎকালীন সময়ে দেখা যায়। জাতিসত্ত্বার দিক থেকে পূর্ব পাকিস্তান অর্ধেক জনসংখ্যার অধিকারী হলেও অধিকাংশ রাজনৈতিক কর্তৃত্ব পশ্চিম পাকিস্তান কর্তৃক নিয়ন্ত্রিত হত। রাষ্ট্রের দুই অংশের মধ্যে ভৌগোলিক দূরত্বের কারণে নতুন সংবিধান প্রণয়নে দেরি হয়েছিল বলে মনে করা হয়। দুই অঞ্চলের মধ্যে পার্থক্য দূর করার জন্য সরকার দুইটি পৃথক প্রদেশকে এক ইউনিট হিসেবে রাষ্ট্রের পুনর্গঠনের সিদ্ধান্ত নেয়। প্রধানমন্ত্রী চৌধুরী মুহাম্মদ আলি ১৯৫৪ সালের ২২ নভেম্বর তা ঘোষণা করেন।
স্নায়ুযুদ্ধ চলাকালে পাকিস্তান যুক্তরাষ্ট্রের ঘনিষ্ঠ মিত্র ছিল। সাউথইস্ট এশিয়া ট্রিটি অর্গানাইজেশন (সিয়াটো) ও সেন্ট্রাল ট্রিটি অর্গানাইজেশন (সেনটো) এই দুটিতে পাকিস্তান প্রভাবশালী সদস্য ছিল। পশ্চিম পাকিস্তান দক্ষিণ এশিয়ার অন্যতম বৃহৎ অর্থনৈতিক ও সামরিক শক্তিতে পরিণত হয়। পাকিস্তানের অধিকাংশ অর্থনৈতিক অগ্রগতি পশ্চিম অংশে সীমাবদ্ধ ছিল এবং পূর্ব পাকিস্তানে কাঙ্ক্ষিত উন্নয়ন সম্পন্ন হয়নি।
১৯৭০ সালে রাষ্ট্রপতি জেনারেল ইয়াহিয়া খান বেশ কিছু ধারাবাহিক আঞ্চলিক, সাংবিধানিক ও সামরিক সংস্কারে হাত দেন। এর মাধ্যমে প্রাদেশিক আইনপরিষদ, রাষ্ট্রীয় আইনসভা ও বর্তমানে পাকিস্তানের চারটি প্রদেশের প্রাদেশিক সীমানা চিহ্নিত হয়। ১৯৭০ সালে লিগাল ফ্রেমওয়ার্ক অর্ডার, ১৯৭০ অনুযায়ী “এক ইউনিট” বাতিল করা হয় এবং “পশ্চিম” শব্দ বাদ দিয়ে শুধু পাকিস্তান নামে রাষ্ট্রের নামকরণ করা হয়। এই আদেশ পূর্ব পাকিস্তানে কোনো প্রভাব ফেলেনি। পরের বছর বাংলাদেশের স্বাধীনতা যুদ্ধের ফলে পূর্ব পাকিস্তান স্বাধীন বাংলাদেশ হিসেবে পৃথক হয়ে যায়। এরপর থেকে পাকিস্তানের পশ্চিম অংশ পাকিস্তান হিসেবে কার্যকর রয়েছে।
রাঙ্গুনিয়া পৌরসভা

রাঙ্গুনিয়া বাংলাদেশের চট্টগ্রাম জেলার অন্তর্গত একটি পৌরসভা।
রাঙ্গুনিয়া পৌরসভার আয়তন ২১.৬৮ বর্গ কিলোমিটার।
২০১১ সালের পরিসংখ্যান অনুযায়ী রাঙ্গুনিয়া পৌরসভার জনসংখ্যা ৫৩,০৩৩ জন। এর মধ্যে পুরুষ ২৭,২৪৪ জন এবং মহিলা ২৫,৭৮৯ জন।
রাঙ্গুনিয়া উপজেলার প্রাণকেন্দ্রে পৌরসভার অবস্থান। চট্টগ্রাম জেলা সদর থেকে এ পৌরসভার দূরত্ব ৩২ কিলোমিটার। এর পূর্বে মরিয়মনগর ইউনিয়ন ও স্বনির্ভর রাঙ্গুনিয়া ইউনিয়ন; উত্তরে স্বনির্ভর রাঙ্গুনিয়া ইউনিয়ন, পারুয়া ইউনিয়ন ও পোমরা ইউনিয়ন; পশ্চিমে পোমরা ইউনিয়ন এবং দক্ষিণে বেতাগী ইউনিয়ন, কর্ণফুলী নদী, সরফভাটা ইউনিয়ন ও শিলক ইউনিয়ন অবস্থিত।
রাঙ্গুনিয়া উপজেলার রাজনীতিবিদ খলিলুর রহমান চৌধুরী ও কামরুল ইসলাম চৌধুরী সহ অত্র অঞ্চলের সুশীল সমাজের একান্ত প্রচেষ্টায় গণপ্রজাতন্ত্রী বাংলাদেশ সরকার জুলাই ৮, ২০০০ সালে এক গেজেট বিজ্ঞপ্তির মাধ্যমে রাঙ্গুনিয়া পৌরসভা গঠিত হয়। তখন পৌরসভার পৌর প্রশাসক হিসেবে জনাব খলিলুর রহমান চৌধুরীকে নিয়োগ দেয়া হয়। জনাব নুরুল আমিন রাঙ্গুনিয়া পৌরসভার প্রথম নির্বাচিত চেয়ারম্যান পরবর্তীতে পৌরমেয়র।
রাঙ্গুনিয়া পৌরসভা জাতীয় সংসদের ২৮৪নং নির্বাচনী এলাকা চট্টগ্রাম-৭ এর অংশ। এ পৌরসভার প্রশাসনিক কার্যক্রম রাঙ্গুনিয়া মডেল থানার আওতাধীন।
এটি একটি 'খ' শ্রেণীর পৌরসভা। এটি ৯টি ওয়ার্ডে বিভক্ত।
ওয়ার্ডভিত্তিক এ পৌরসভার এলাকাসমূহ হল:
রাঙ্গুনিয়া পৌরসভায় সাক্ষরতার হার ৭০%। এ পৌরসভায় ৩টি কলেজ, ২টি মাদ্রাসা, ৫টি মাধ্যমিক বিদ্যালয়, ১৫টি প্রাথমিক বিদ্যালয় ও ৭টি কিন্ডারগার্টেন রয়েছে।
রাঙ্গুনিয়া পৌরসভার প্রধান সড়ক চট্টগ্রাম-কাপ্তাই মহাসড়ক। এ সড়কে সব ধরনের যানবাহন চলাচল করে।
রাঙ্গুনিয়া পৌরসভার ইছাখালী এলাকায় ৫০ শয্যাবিশিষ্ট ১টি উপজেলা কমপ্লেক্স রয়েছে। এছাড়াও অন্যান্য বেসরকারি ক্লিনিক রয়েছে।
রাঙ্গুনিয়া পৌরসভার দক্ষিণ পাশ দিয়ে কর্ণফুলী এবং মধ্যাংশ দিয়ে ইছামতি নদী বয়ে চলেছে।
রাঙ্গুনিয়া পৌরসভার প্রধান প্রধান হাট/বাজারগুলো হল রোয়াজার হাট, গোচরা বাজার, ইছাখালী বাজার এবং গোডাউন গরুর বাজার।
রাউজান পৌরসভা

রাউজান বাংলাদেশের চট্টগ্রাম জেলার অন্তর্গত একটি পৌরসভা।
রাউজান পৌরসভার আয়তন ২৭.১৫ বর্গ কিলোমিটার।
২০১১ সালের পরিসংখ্যান অনুযায়ী রাউজান পৌরসভার লোকসংখ্যা ৫৫,৮৭৪ জন।
রাউজান উপজেলার মধ্যভাগে রাউজান পৌরসভার অবস্থান। চট্টগ্রাম জেলা সদর থেকে এ পৌরসভার দূরত্ব প্রায় ৩৩ কিলোমিটার। এর উত্তরে ডাবুয়া ইউনিয়ন ও চিকদাইর ইউনিয়ন, পূর্বে রাউজান ইউনিয়ন, দক্ষিণে বিনাজুরী ইউনিয়ন এবং পশ্চিমে গহিরা ইউনিয়ন অবস্থিত।
রাউজান উপজেলার আওতাধীন সাবেক ৫নং সুলতানপুর ইউনিয়ন সম্পূর্ণ ও ৪নং গহিরা ইউনিয়নের কিছু অংশ নিয়ে ১৯৯৮ সালে রাউজান পৌরসভা গঠিত হয়।
এটি একটি 'খ' শ্রেণীর পৌরসভা। এ পৌরসভার প্রশাসনিক কার্যক্রম রাউজান থানার আওতাধীন। এটি জাতীয় সংসদের ২৮৩নং নির্বাচনী এলাকা চট্টগ্রাম-৬ এর অংশ। এটি ৯টি ওয়ার্ডে বিভক্ত।
ওয়ার্ডভিত্তিক রাউজান পৌরসভার আওতাধীন এলাকাসমূহ হল:
রাউজান পৌরসভার সাক্ষরতার হার ৬৪.১৩%। এখানে ১টি সরকারি কলেজ, ১টি কামিল মাদ্রাসা, ২টি ডিগ্রী কলেজ, ১টি ফাজিল মাদ্রাসা, ১টি আলিম মাদ্রাসা, ১০টি মাধ্যমিক বিদ্যালয় ও ২৬টি প্রাথমিক বিদ্যালয় রয়েছে।
চাইনা ভাবিস

চাইনা ভাবিস বাংলাদেশী সঙ্গীততঙ্গ শায়ান চৌধুরী অর্ণবের প্রথম একক স্টুডিও অ্যালবাম। ২০০৫ সালে একতার মিউজিক কর্তৃক বাংলাদেশের ঢাকায় এটি মুক্তি পায়।
এই অ্যালবামে মোট তেরোটি গান অন্তর্ভুক্ত হয়েছে। অ্যালবামের সঙ্গীত পরিচালনা করেছেন শায়ান চৌধুরী অর্ণব।
নামবড় বন্যপ্রাণী অভয়ারণ্য

নামবর অভয়ারণ্য () অসমের গোলাঘাট ও কার্বি আংলং জেলায় অবস্থিত একটি সংরক্ষিত বনাঞ্চল। ৩৭ বর্গকি:মি: জুড়ে বিস্তৃত এই অঞ্চলটি ২০০০ সনের ১৭ জুলাই তারিখে অভয়ারণ্য হিসেবে স্বীকৃতি লাভ করে। এর থেকে গোলাঘাটের দূরত্ব ২৫ কি:মি: ও কাজিরাঙা জাতীয় উদ্যানের দূরত্ব প্রায় ৬৫ কি:মি:।
এখানকার অরণ্যে নানান মুল্যবান গাছ যেমন ভেলু, গমারী, আজার, নাহর, পমা, বনসম ইত্যাদি রয়েছে। তাছাড়াও এখানে ৫১ ধরনের অর্কিড প্রজাতি দেখা যায়।
হাতি, উল্লুক, মুখপোড়া হনুমান, আসামি বানর, লাল বান্দর, চিতাবাঘ, মায়া হরিণ, সম্বর হরিণ, বন্য বরাহ ইত্যাদি।
বউ কথা কও, এশীয় কোকিল, লাল বনমোরগ, এশীয় শামুকখোল, মাছরাঙ্গা, চন্দনা, পাতি বটেরা, পাতি তিলিহাঁস, ভীমরাজ, লাল ঘুঘু, ইত্যাদি।
অজগর ও ফেঁটিসাপ ইত্যাদি।
বাংলাদেশ গার্হস্থ্য অর্থনীতি কলেজ

বাংলাদেশ গার্হস্থ্য অর্থনীতি কলেজ বর্তমান আর্থসামাজিক প্রেক্ষাপটে মেয়েদেও উচ্চ শিক্ষার প্রসারের ক্ষেত্রে গার্হস্থ্য অর্থনীতি শিক্ষার গুরুত্ব বিবেচনায় রেখে বাংলাদেশ গার্হস্থ্য অর্থনীতি কলেজটি প্রতিষ্ঠিত হয়। ঢাকা বিশ্ববিদ্যালয়ে উপাদানকল্প এই কলেজটি বেসরকারি কিন্ত ব্যক্তি মালিকানাধীন নয়। কলেজটি সরকারী অনুদান প্রাপ্ত এম,পি.ও. ভুক্ত। ঢাকা বিশ্ববিদ্যালয় কর্তৃক গঠিত গভর্নিং বডি দ্বারা কলেজটি পরিচালিত।
কলেজটি গার্হস্থ্য অর্থনীতিতে বি.এসসি (সম্মান) ৪ বছর মেয়াদী, বি.এসসি (পাস) ৩ বছর মেয়াদী, এম.এসসি (প্রিলি) ১ বছর মেয়াদী ও এম.এস (ফাইনাল) ১ বছর মেয়াদী কোর্স রয়েছে। এই কলেজের ছাত্রীদের ঢাকা বিশ্ববিদ্যালয় কর্তৃক সনদপত্র প্রদান করা হয়। এবং দরিদ্র মেধাবী শিক্ষার্থীদের মাঝে হারুন কাদেও মোঃ ইউসুফ বৃত্তি প্রদান করা হয়। ঢাকা বিশ্ববিদ্যালয়ের জীববিজ্ঞান অনুষদের সার্বিক তত্ত্বাবধানে সিলেবাস প্রণয়ন করা হয় এবং শিক্ষা কার্যক্রম পরিচালিত হয়। বার্ষিক পরীক্ষাগুলো কার্জন হল এ অনুষ্ঠিত হয়।
পাঁচটি বিভাগ হলঃ
ঢাকা বিশ্ববিদ্যালয়ের গার্হস্থ্য অর্থনীতি ইউনিট এ ভর্তি পরীক্ষা দিয়ে এই কলেজে ভর্তি হওয়া যায়। আসন সংখ্যা ৫৫০ টি।
৬ষ্ঠ তলা ভবনে কলেজটি ১৪৬/৪ গ্রীনরোড,(পানি উন্নয়ন বোর্ডের অপর দিকে) এ অবস্থিত।
ন্যাশনাল কলেজ অব হোম ইকনমিক্স

ন্যাশনাল কলেজ অব হোম ইকোনমিক্স ঢাকা বিশ্ববিদ্যালয়ের অধিভুক্ত গার্হস্থ্য কলেজগুলোর মধ্যে অন্যতম। ঢাকা বিশ্ববিদ্যালয়ে উপাদানকল্প এই কলেজটি বেসরকারি কিন্ত ব্যক্তি মালিকানাধীন নয়। ঢাকা বিশ্ববিদ্যালয় কর্তৃক গঠিত গভর্নিং বডি দ্বারা কলেজটি পরিচালিত। 
বি.এসসি (সম্মান) ৪ বছরের কোর্স এম.এসসি ১ বছরে কোর্স ঢাকা বিশ্ববিদ্যালয়ের জীববিজ্ঞান অনুষদের সার্বিক তত্ত্বাবধানে সিলেবাস প্রণয়ন করা হয় এবং শিক্ষা কার্যক্রম পরিচালিত হয়। বার্ষিক পরীক্ষাগুলো কার্জন হল এ অনুষ্ঠিত হয়।
ঢাকা বিশ্ববিদ্যালয়ের গার্হস্থ্য ইউনিটে ভর্তি পরীক্ষা দিয়ে এই কলেজে ভর্তি হওয়া যায়। আসন সংখ্যা ৫৫০ টি।
ঠিকানা: 8/5-এ, ব্লক# সি, লালমাটিয়া, ঢাকা- ১২০৭
অবস্থান: লালমাটিয়া মহিলা কলেজের পেছনে।
১৯৮৬ আইসিসি ট্রফি

১৯৮৬ আইসিসি ট্রফি সীমিত ওভারের ক্রিকেট প্রতিযোগিতা হিসেবে ১১ জুন থেকে ৭ জুলাই, ১৯৮৬ তারিখ পর্যন্ত ইংল্যান্ডে অনুষ্ঠিত হয়। এটি আইসিসি ট্রফি প্রতিযোগিতার তৃতীয় আসর। পূর্বতন দুই প্রতিযোগিতার ন্যায় এ আসরেও ১৬ দলের অংশগ্রহণ ঘটে। দলগুলো ৬০ ওভারব্যাপী ও সাদা পোষাকসহ লাল বল ব্যবহৃত হয়। চূড়ান্ত খেলা লন্ডনের লর্ডসে অনুষ্ঠিত হয়। বাদ-বাকী সকল খেলাই মিডল্যান্ডসে অনুষ্ঠিত হয়েছে।
চূড়ান্ত খেলায় নেদারল্যান্ডস দলকে হারিয়ে জিম্বাবুয়ে দল ধারাবাহিকভাবে দ্বিতীয়বারের মতো আইসিসি ট্রফির শিরোপা লাভ করে। এরফলে দলটি ১৯৮৭ সালের ক্রিকেট বিশ্বকাপ প্রতিযোগিতায় অংশগ্রহণের সুযোগ পায়। পূর্বের প্রতিযোগিতায় আবহাওয়া বিরূপ প্রভাব ফেললেও এ প্রতিযোগিতার সবগুলো খেলাতেই ফলাফল আসে।
১৬টি দল দুই গ্রুপে বিভক্ত হয়ে খেলে। তন্মধ্যে একটি গ্রুপে ৭ ও অন্য গ্রুপে ৯ দল ছিল। প্রত্যেক দল একে-অপরের বিপক্ষে একবার প্রতিদ্বন্দ্বিতায় অবতীর্ণ হবে। জয়ী দল ৪, খেলা শুরু হয়েছে অথচ ফলাফল না হলে কিংবা কোন বল মাঠে না গড়ালে ২ পয়েন্ট পাবে ও পরাজিত হলে কোন পয়েন্ট লাভ করবে না। উভয় গ্রুপ থেকে শীর্ষস্থানীয় দু'টি দল সেমি-ফাইনাল খেলবে। কোন কারণে পয়েন্ট সমান হলে রান রেটের মাধ্যমে শীর্ষস্থান নির্ধারণ করার নিয়ম প্রণয়ন করা হয়।
"হলুদ রঙে চিহ্নিত দলগুলো সেমি-ফাইনালে অংশগ্রহণ করে।"
গভর্নমেন্ট কলেজ অব অ্যাপ্লাইড হিউম্যান সাইন্স

গভর্নমেন্ট কলেজ অব অ্যাপ্লাইড হিউম্যান সাইন্স (পূর্বনাম: গার্হস্থ্য অর্থনীতি কলেজ) ১৯৬১ সালে প্রতিষ্ঠিত বাংলাদেশের একটি পেশাভিত্তিক মেয়েদের শিক্ষাপ্রতিষ্ঠান। এটি আমেরিকার ফোর্ড ফাউন্ডেশন ও যুক্তরাষ্ট্রের ওকলাহামা স্টেট ইউনিভার্সিটির সহায়তায় ঢাকায় স্থাপিত হয়। বর্তমানে এটি ঢাকা বিশ্ববিদ্যালয়-এর উপাদানকল্প একটি কলেজ।
প্রথমে গার্হস্থ্য অর্থনীতি কলেজ ঢাকা বিশ্ববিদ্যালয়ের একটি উপাদানকল্প কলেজ হিসেবে কার্যক্রম শুরু করে। গ্রাজুয়েশন কোর্সের সিলেবাস ও নির্দেশিকা তৈরি করা হতো ঢাকা বিশ্ববিদ্যালয়, লাহোর হোম ইকনমিক্স কলেজ এবং করাচি হোম ইকনমিক্স কলেজের কোর্সসমূহের অনুসরণে। ওকলাহামা স্টেট ইউনিভার্সিটির হোম ইকোনমিক্স ডিপার্টমেন্টের ডীন ফোর্ড ফাউন্ডেশনের প্রতিনিধি হিসেবে কলেজটির একাডেমিক নির্দেশকের দায়িত্ব পালন করতেন।
১৯৬১ সাল থেকে কলেজে উচ্চ মাধ্যমিক ও স্নাতক এবং ১৯৬৩ সাল থেকে স্নাতকোত্তর পর্যায়ে পাঠদান শুরু হয়। ১৯৭৩ সালে স্নাতক ও স্নাতকোত্তর পর্যায়ের পাশাপাশি স্নাতক সম্মান (গার্হস্থ্য অর্থনীতি) কোর্স চালু হয়। ১৯৮৫-৮৬ শিক্ষাবর্ষে সমন্বিত গার্হস্থ্য অর্থনীতি থেকে ৫টি বিভাগে ৫টি সম্মান কোর্স চালু করা হয়। বিভাগগুলি হলো খাদ্য ও পুষ্টি বিজ্ঞান, সম্পদ ব্যাবস্থাপনা ও এন্টারপ্রেনরশিপ, শিশুবিকাশ ও সামাজিক সম্পর্ক, শিল্পকলা ও সৃজনশীল শিক্ষা এবং বস্ত্র পরিচ্ছদ ও বয়ন শিল্প। ২০০২-২০০৩ শিক্ষাবর্ষ থেকে ঢাকা বিশ্ববিদ্যালয়ের সম্মান কোর্সে অনুরূপ ৪ বছর মেয়াদি স্নাতক সম্মান কোর্স এবং ১ বছর মেয়াদি স্নাতকোত্তর কোর্স চালু করা হয়।
আজিমপুরে প্রায় ১০.৩ একরজুড়ে রয়েছে মনোরম ক্যাম্পাস।
নরেন্দ্রনাথ মিত্র

নরেন্দ্রনাথ মিত্র (১৯১৬–১৯৭৫) বাংলা ভাষার একজন অন্যতম শ্রেষ্ঠ ঔপন্যাসিক ও গল্পলেখক।
নরেন্দ্রনাথ মিত্র ১৬ মাঘ, ১৩২৩ বঙ্গাব্দ (৩০ জানুয়ারি, ১৯১৬)-এ জন্মগ্রহণ করেন বাংলাদেশের ফরিদপুরের সদরদিতে। ভঙ্গা হাইস্কুল থেকে ম্যাট্রিকুলেশন, ফরিদপুরের রাজেন্দ্র কলেজ থেকে আই-এ ও বি-এ পাশ করেন বঙ্গবাসী কলেজ থেকে। লেখালেখির সূচনা বাল্য কালে। প্রথম মুদ্রিত কবিতা 'মূক', প্রথম মুদ্রিত গল্প 'মৃত্যু ও জীবন'। দুটোই 'দেশ' পত্রিকায়, ১৯৩৬ সালে। বিষ্ণুপদ ভট্টাচার্য ও নারায়ণ গঙ্গোপাধ্যায়ের সঙ্গে একত্রে প্রথম কাব্যগ্রন্থ 'জোনাকি' (১৩৪৫ বঙ্গাব্দ)। "নিরিবিলি" নামে আরও একটি কাব্যগ্রন্থ প্রকাশিত হয় । এরপর মাঝেমাঝেই তার লেখা কবিতা বিভিন্ন পত্রিকায় প্রকাশিত হলেও গ্রন্থাকারে আসেনি । প্রথম গল্প-সংগ্রহ 'অসমতল' (১৩৫২ বঙ্গাব্দ)। প্রথম উপন্যাস 'হরিবংশ', গ্রন্থাকারের নাম 'দীপপুঞ্জ' (১৩৫৩ বঙ্গাব্দ)। গল্পগ্রন্থ একান্নটি আর উপন্যাসের সংখ্যা আটত্রিশটি। উপন্যাসের মধ্যে বিশেষত, 'দীপপুঞ্জ', 'চেনামহল', 'তিন দিন তিন রাত্রি' ও 'সূর্যসাক্ষী', দেশ পত্রিকায় ধারাবাহিক প্রকাশকাল থেকেই দারুণ ভাবে সমাদৃত। তিনি ১৯৭৫ সালের ১৪ সেপ্টেম্বর মারা যান।
পুরো চার দশক ধরে প্রায় পাঁচশো গল্প লিখেছেন তিনি।
শান্ত-নিস্তরঙ্গ পল্লীজীবন, নগরমুখী মফস্বল শহরের ভাসমান মধ্যবিত্ত এবং মহানগরী কলকাতার সীমায়িত এলাকার অভিজ্ঞতা তার উপন্যাসগুলির মূল উপজীব্য। নিজের ‘দ্বীপপুঞ্জ’ উপন্যাসের আলোচনায় তিনি বলেছিলেন, “আমার কোন রচনাতেই অপরিচিতদের পরিচিত করবার উৎসাহ নেই। পরিচিতরাই সুপরিচিত হয়ে উঠেছে।”
নরেন্দ্রনাথ মিত্রের সাহিত্যকর্মের মধ্যে যেগুলি চলচ্চিত্রে রূপায়িত হয়েছে তার কয়েকটি - সত্যজিৎ রায়ের মহানগর, অগ্রগামীর 'হেডমাস্টার', 'বিলম্বিতলয়'; রাজেন তরফদারের 'পালঙ্ক'। 'রস' গল্পটির অমিতাভ বচ্চন অভিনীত হিন্দি চলচ্চিত্রের নাম 'সৌদাগর' ।
তার উল্লেখযোগ্য গ্রন্থের মধ্যে রয়েছে:
মনিব ইকবাল

মনিব ইকবাল (জন্মঃ ২৮ ফেব্রুয়ারি ১৯৮৬) হলেন একজন স্কটিশ ক্রিকেটার। তিনি একজন ডান-হাতি ব্যাটসম্যান এবং লেগ-ব্রেক বোলার। ২০০২ সালের অনূর্ধ্ব-১৯ বিশ্বকাপে মাত্র ১৫ বছর বয়সে মনিব স্কটল্যান্ডের হয়ে আত্মপ্রকাশ করেন। এছাড়াও তিনি ২০০৪ এবং ২০০৬ সালের একই প্রতিযোগিতায় প্রতিনিধিত্ব করার মাধ্যমে ক্রিকেটের আন্তর্জাতিক অঙ্গনে আগমন করেন।
তার সময়ে আন্তর্জাতিক তালিকা অনুযায়ী মনিব ছিলেন স্কটল্যান্ডের আন্তর্জাতিক ক্রিকেট অঙ্গনের ইতিহাসে প্রতিনিধিত্ব করা সর্বকনিষ্ঠ ক্রিকেটার। তিনি ২০০৪ সালের ডারহাম ক্রিকেট একাডেমীর সদস্য হন এবং ২০০৪ সাল থেকে দ্বিতীয় একাদশে তিনিধিত্ব করার পরে মনিব ২০০৬ সালের মে প্রথম শ্রেণীর ক্রিকেটে আত্মপ্রকাশ করেন। ইকবাল লো-অর্ডার ব্যাটসম্যান হিসেবে দ্বিতীয় একাদশে এবং প্রথম শ্রেনীর ক্রিকেটে ট্যালেন্ডার হিসেবে ব্যাটিং করে থাকেন।
প্রচণ্ড বৈদ্যুতিক ছুতার (চলচ্চিত্র)

প্রচণ্ড বৈদ্যুতিক ছুতার মৃগাঙ্কশেখর গঙ্গোপাধ্যায় এবং হ্যাশ তন্ময় পরিচালিত একটি বাংলা স্বল্প দৈর্ঘ্য চলচ্চিত্র। এই চলচ্চিত্রটি মলয় রায়চৌধুরীর প্রচণ্ড বৈদ্যুতিক ছুতার কবিতা অবলম্বনে তৈরি। যৌন নিগ্রহকে বিষয় করে তৈরি এই চলচ্চিত্রটি ব্রিটেনের নো গ্লস লিডস্‌ ইণ্টারন্যাশানাল ফিল্ম ফেস্টিভ্যাল, ত্রিনিদাদ অ্যান্ড টোবাগো ইন্টারন্যাশনাল ফিল্ম ফেস্টিভ্যাল সহ আমেরিকা, অস্ট্রেলিয়া, প্যারিস, বার্সেলোনা, জার্মানি, স্পেন সহ মোট ১২ টি দেশের আন্তর্জাতিক চলচ্চিত্র উৎসবে প্রাতিষ্ঠানিক সিলেকশন এবং স্পেনের ম্যাডাটাক ইণ্টারন্যাশানাল ফিল্ম ফেস্টিভেলে সবচেয়ে আশাপ্রদ ভিডিও শিল্পীর পুরস্কার পেয়েছে।
যৌন নিগ্রহের খণ্ডচিত্র একের পর এক আসে চলচ্চিত্রটিতে। ভারতীয় দণ্ড বিধির (আই পি সি) ৩৭৭ ধারা আইনের রূপকধর্মী এক চরিত্র দেখা যায়। হিন্দু পুরাণের নানা সূত্র তুলে ধরা হয় এই চলচ্চিত্রে।
ম্যাডাটাক ইণ্টারন্যাশানাল ফিল্ম ফেস্টিভেল, স্পেন - সবচেয়ে আশাপ্রদ ভিডিও শিল্পীর পুরস্কার'
শ্রেষ্ঠ্য চলচ্চিত্র শিল্প - পোল্যাণ্ড
শ্রেষ্ঠ্য ফ্যাণ্টাসি চলচ্চিত্র - সার্বিয়া
ইউটিসি−১০:৩০

ইউটিসি−১০:৩০ একটি ইউটিসি সময় অঞ্চল, যা ইউটিসি সময় থেকে ১০ ঘণ্টা ৩০ মিনিট পিছিয়ে।
হাওয়াই দ্বীপপুঞ্জ ১৯০০-১৯৪৭ সাল পর্যন্ত এই মান সময় ব্যবহার করত। ১৯৪৭ সালে এটি পরিবর্তন করে জিএমটি−১০ঃ০০ করা হয় যা পরবর্তীতে ইউটিসি−১০:০০ নামে পরিচিত হয়।
ইউটিসি−০৪:৩০

ইউটিসি−০৪:৩০ হল একটি ইউটিসি সময় অঞ্চল, যা ইউটিসি থেকে ৪ ঘণ্টা ৩০ মিনিট পিছিয়ে। এই সময় ৯ ডিসেম্বর ২০০৭ সাল থেকে ১ মে, ২০১৬। বর্তমানে, ভেনেজুয়েলার সময় স্থান ।
ড্যামিয়েন মার্টিন

ড্যামিয়েন রিচার্ড মার্টিন (; জন্ম: ২১ অক্টোবর, ১৯৭১) ডারউইনে জন্মগ্রহণকারী সাবেক অস্ট্রেলীয় আন্তর্জাতিক ক্রিকেট তারকা। অস্ট্রেলিয়া ক্রিকেট দলের অন্যতম সদস্য ছিলেন। মূলতঃ ডানহাতি মাঝারিসারির ব্যাটসম্যান হিসেবে দলে ভূমিকা রাখতেন। এছাড়াও, ‘মার্তো’ ডাকনামে পরিচিত ড্যামিয়েন মার্টিন দলের প্রয়োজনে মাঝে-মধ্যে মিডিয়াম পেস বোলিং করতেন।
১৯৯১ মৌসুমে ওয়েস্টার্ন অস্ট্রেলিয়ার পক্ষে তার প্রথম-শ্রেণীর ক্রিকেটে অভিষেক ঘটে। ঐ মৌসুমে তিনি ৫১.৩৭ রান গড়ে ৮২২ রান তোলেন। প্রথম-শ্রেণীর ক্রিকেটে উইকেট রক্ষণের কাজেও নিজেকে জড়িয়েছেন। ১৯৯২ থেকে ১৯৯৪ মেয়াদকালে অনিয়মিতভাবে জাতীয় দলে প্রতিনিধিত্ব করেন। ১৯৯৯-২০০০ মৌসুমে নিয়মিতভাবে একদিনের আন্তর্জাতিক ও ২০০১ সাল থেকে টেস্ট দলের নিয়মিত সদস্য হন। কভার এলাকায় দক্ষ ফিল্ডার হিসেবে প্রতিপক্ষের ব্যাটসম্যানদের রান-আউটে সক্রিয় ছিলেন তিনি।
নভেম্বর, ১৯৯২ সালে গাব্বায় অনুষ্ঠিত সফরকারী ওয়েস্ট ইন্ডিজ দলের বিপক্ষে তার টেস্ট অভিষেক ঘটে। খেলায় তিনি ডিন জোন্সের স্থলাভিষিক্ত হন। মাঝারিসারির ব্যাটসম্যান হিসেবে উভয় ইনিংসে যথাক্রমে ৩৬ ও ১৫ রান তোলেন। ঐ মৌসুমের প্রায় সবগুলো টেস্টেই তার অংশগ্রহণ ছিল। তন্মধ্যে অ্যাডিলেড ওভালে অনুষ্ঠিত চতুর্থ টেস্টে সতীর্থ ওয়েস্টার্ন অস্ট্রেলীয় জাস্টিন ল্যাঙ্গার তার স্থলাভিষিক্ত হলেও ঐ খেলাতেই আঘাতপ্রাপ্তি ঘটে। কিন্তু সিরিজে তার ব্যাটিং তেমন আশাপ্রদ ছিল না। মাত্র ২৮.১৬ গড়ে ১৬৮ রান সংগ্রহ করেন। তন্মধ্যে এমসিজিতে অপরাজিত ৬৭* রানের একমাত্র অর্ধ-শতক করেন। এছাড়াও তিনি ঐ মৌসুমে একদিনের আন্তর্জাতিক দলের সদস্য মনোনীত হন। এগারোটি ওডিআইয়ের চারটিতে তার অংশগ্রহণ ছিল ও ২২.৫০ গড়ে ৪৫ রান তোলেন।
সেলেরন

ইন্টেল কর্পোরেশন কর্তৃক প্রদত্ত একটি কম্পিউটার মাইক্রোপ্রসেসরের মডেলের নাম হল "'সেলেরন"'। এটি ব্যক্তিগত কম্পিউটারের বিভিন্ন মডেলে প্রস্তুত করা হত যেমন আইএ-৩২ এবং এক্স-৮৬ বা এক্স-৬৪।
সেলেরন প্রসেসরগুলো আইএ-৩২ কম্পিউটার প্রোগ্রাম চালাতে পারে কিন্তু এদের কর্ম ফলাফল ইন্টেল কর্তৃক বাজারজাতকৃত অন্যান্য মডেলের সিপিইউ থেকে কম হয়। যেমন সেলেরন ব্রান্ডের কম ক্যাশ মেমোরি রয়েছে অথবা তাদের উন্নত কর্মসম্পাদন বৈশিষ্ট্য ইচ্ছাপ্রণোদিত ভাবে অকার্যকর করে রাখা হয়। এইসব অকার্যকর বৈশিষ্ট্য কার্যকর থাকলে কার্যক্ষমতায় পরিবর্তন আসত কিন্তু তা হত বিপুল। খুব কম মডেলের নকশাই চমৎকার কার্যক্ষমতা পেয়েছে যেখানে অধিকাংশ মডেলই নিম্ন কার্যক্ষমতার অধিকারী। উচ্চ ক্ষমতার মডেল এবং সেলেরন সারির মডেলের মধ্যকার উচ্চ ব্যয়ের কারণ এই বৈশিষ্ট্য।
১৯৯৮ সালের এপ্রিলে এটির সূচনা করা হয়, প্রথম সেলেরন ব্রান্ডের সিপিইউ পেন্টিয়াম ২ ব্রান্ডের কোরের উপর ভিত্তি করে নির্মিত। সেলেরন ব্রান্ডের অন্যান্য সিপিইউগুলোও পেন্টিয়াম সারির উপর নির্মিত যেমন পেন্টিয়াম ৩, পেন্টিয়াম ৪, পেন্টিয়াম এম এবং ইন্টেল কোর ব্রান্ডের প্রসেসরগুলো। সাম্প্রতিক সেলেরন নকশা নির্মিত হয় চতুর্থ প্রজন্মের কোর আই৩/আই৫/আই৭ সারির উপর। এই নকশায় স্বাধীন প্রক্রিয়াকরণ কোর রাখা হয়েছে কিন্তু তা কোর আই৩ তুলনায় ৬৬% ক্যাশ মেমোরি সহকারে।
সেন্ট্রিনো

সেন্ট্রোনো ব্রান্ডটি ইন্টেলের ওয়াই-ফাই এবং ওয়াইম্যাক্স এডাপ্টারকে প্রতিনিধিত্ব করে। এটি পূর্বে ইন্টেলের বাজারজাতকর-প্লাটফর্ম উদ্যোগ ছিল জানুয়ারি ৭, ২০১০ পর্যন্ত।
আগে এই ব্রান্ডের মাধ্যমে বিশেষ ধরনের মিশ্রিত প্রধান বোর্ড চিপসেট, মোবাইল সিপিইউ এবং তারহিন নেটওয়ার্ক ইন্টারফেস ল্যাপটপের নকশায় সাজানো হত। ইন্টেল দাবি করে এই প্রযুক্তি ব্যবস্থাগুলো দিয়ে উন্নত কার্যক্ষমতা, বেশি ব্যাটারি সক্ষমতা এবং বিশাল তারহিন নেটওয়ার্ক পরিচালনা সম্ভব
ইন্টেলের তারহিন পণ্যের নতুন পণ্য নাম স্থির করা হয় ইন্টেল সেন্ট্রিনো ওয়্যারলেস।
সিদ্ধার্থ নারায়ণ

সিদ্ধার্থ নারায়ণ () (জন্ম: ১৭ এপ্রিল ১৯৭৯) ভারতীয় চলচ্চিত্র অভিনেতা, প্রযোজক এবং প্লেব্যাক গায়ক। তিনি তামিল, তেলুগু ও হিন্দি ছবিতেও অভিনয় করেন।